CELEX: 52012PC0352
Language: fi
Date: 2012-07-03
Title: Ehdotus EUROOPAN PARLAMENTIN JA NEUVOSTON ASETUS sijoitustuotteita koskevista avaintietoasiakirjoista

|
			
		
		
		52012PC0352
		
			Ehdotus EUROOPAN PARLAMENTIN JA NEUVOSTON ASETUS sijoitustuotteita koskevista avaintietoasiakirjoista /* COM/2012/0352 final - 2012/0169 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Tämän ehdotuksen
aiheena on avoimuuden lisääminen yksityissijoittajille tarkoitetuilla
sijoitusmarkkinoilla.
Vähittäissijoitustuotteilla
– joita ovat sijoitusrahastot, strukturoidut vähittäistuotteet ja tietyt
sijoitustarkoituksiin käytettyjen vakuutussopimusten tyypit – on keskeinen
merkitys EU:n kansalaisille, sillä niiden avulla kansalaiset voivat kerätä
säästöjä ja tehdä sijoituksia. Lisäksi vähittäissijoitustuotteet ovat mukana
tehostamassa pääomamarkkinoita, joilla rahoitetaan EU:n talouskasvua. 
Yksityissijoittajien
sekä vähittäissijoitustuotteiden suunnittelijoiden ja niitä sijoittajille
myyvien osapuolten tiedoissa sijoitustuotteista on kuitenkin epäsuhtaa.
Yksityissijoittajilla ei sen vuoksi ole hyviä valmiuksia suojata omia etujaan.
Yksityissijoittajat saavat usein hämmentäviä ja aivan liian monimutkaisia
tietoja sijoitusmahdollisuuksista, mikä vaikeuttaa tuotteisiin liittyvien
riskien ja kustannusten arviointia tai vertailua. Tämä heikentää
sijoitusmarkkinoiden tehokkuutta ja kasvattaa sijoittajien kustannuksia.
Lisäksi se aiheuttaa suoraan myös sen, että yksityissijoittajat ostavat heille
sopimattomia tuotteita, mikä aiheuttaa haittaa kyseisille sijoittajille joko
odottamattomien kustannusten tai tappioiden ja käyttämättä jääneiden
mahdollisuuksien tai pahimmassa tapauksessa elinikäisten säästöjen menettämisen
vuoksi. Tämä vaikuttaa erittäin voimakkaasti yksittäisten ihmisten ja perheiden
hyvinvointiin.
Se, mitä tietoja
nykyisin annetaan, vaihtelee kunkin tuotteen oikeudellisen muodon eikä sen
taloudellisen luonteen tai yksityissijoittajille aiheutuvien riskien mukaan.
Tietojen vertailukelpoisuudessa, ymmärrettävyydessä ja esitystavassa on eroja,
joiden vuoksi keskivertosijoittajalla voi olla ongelmia tarpeellisten
vertailujen tekemisessä tuotteiden välillä. Tuotetietojen antamisessa
keskitytään usein enemmän hillitsemään tuotteiden kehittäjille aiheutuvia
oikeudellisia riskejä kuin tarjoamaan mahdollisille asiakkaille tehokasta,
avointa ja tasapainoista tietoa asiakkaan kannalta ymmärrettävässä ja
käyttökelpoisessa muodossa. Tiedot – muu kuin mainonta – esitetään
tyypillisesti liian monisanaisesti, eikä niissä tuoda riittävän selkeästi esiin
keskeisiä kohtia tai tietoja.
Näiden kysymysten
ratkaisemisen merkitys on korostunut finanssikriisin myötä. Yksityissijoittajat
ovat kärsineet tappioita sijoituksissa, joihin liittyvät riskit eivät olleet
läpinäkyviä tai sijoittajien kannalta ymmärrettävässä muodossa. Lisäksi
vähittäismarkkinoille tarkoitettuja sijoitustuotteita, kuten strukturoituja
vähittäistuotteita tai sijoitustarkoituksiin käytettyjä vakuutussopimuksia, on
usein markkinoitu ja markkinoidaan edelleen yksityissijoittajille säästötilien
kaltaisten yksinkertaisten tuotteiden korvikkeina, vaikka yksityissijoittajat
eivät välttämättä ole tietoisia näiden tuotteiden välisistä eroista. Tämä
tilanne on johtanut sijoittajien luottamuksen romahtamiseen: eri puolilla EU:ta
äskettäin toteutetun kuluttajatutkimuksen mukaan kuluttajat luottavat
rahoituspalveluihin vähemmän kuin mihinkään muuhun toimialaan. 
Luottamuksen
palauttaminen ja vakauttaminen on ensisijaisen tärkeää. Tässä yhteydessä on
olennaista parantaa läpinäkyvyyttä koskevia säännöksiä, jotta ne hyödyttävät
yksityissijoittajia ja palvelevat heidän tarpeitaan. 
EU on jo
toteuttanut innovatiivisia toimia laatimalla yhteissijoitusyritysten
sijoittajille annettavan avaintietoasiakirjan (UCITS KIID). Asiakirjassa oli
uutuutena se, että lähtökohtana oli tietojen antamista koskevien käytäntöjen
perusteellinen testaaminen yksityissijoittajien itsensä kanssa. Tavoitteena oli
annettavien tietojen tiivistäminen, yksinkertaistaminen ja fokusointi
mahdollisimman suuressa määrin sekä sen varmistaminen, että tiedot ovat
keskivertoyksityissijoittajan kannalta ymmärrettävässä muodossa. 
Vaikka
yhteissijoitusyrityksiä koskevien tietojen antamista on näin ollen jo
parannettu, tämä ei yleisemmin koske vähittäismarkkinoille tarkoitettujen
sijoitustuotteiden valikoimaa. Tarkoituksena onkin nyt parantaa tietojen
antamista kaikista tällaisista tuotteista. Eurooppalaisten yksityissijoittajien
olisi aina saatava tiivistettyjä, vertailukelpoisia ja vakiomuotoisia tietoja
asiakirjoissa, joita kutsutaan tässä perusteluosassa avaintietoasiakirjoiksi,
riippumatta siitä, mitä sijoitustuotetta sijoittajat aikovat hankkia.
Tämän EU:n
laajuista avaintietoasiakirjaa koskevan ehdotuksen lähtökohtana on talous- ja
rahoitusasioiden neuvoston toukokuussa 2007 Euroopan komissiolle esittämä
pyyntö, jonka mukaan komission olisi tutkittava, kuinka johdonmukaisesti EU:n
oikeutta sovelletaan erityyppisiin vähittäismarkkinoille tarkoitettuihin
sijoitustuotteisiin. 
Ensimmäisessä
vaiheessa – huhtikuussa 2009 – komissio antoi tiedonannon vähittäismarkkinoille
tarkoitetuista paketoiduista sijoitustuotteista. Komissio totesi
tiedonannossaan, että kestävä ja tyydytystä tuottava sääntely-ympäristö
vähittäismarkkinoille tarkoitettujen sijoitustuotteiden myynnille ja niitä
koskevien tietojen antamiselle saadaan aikaan vain Euroopan tasolla tehtävällä
lainsäädäntömuutoksella, sillä tehokkaiden sääntöjen puuttuminen Euroopan
tasolla on aiheuttanut epäyhtenäisyyttä eri aloilla sovellettavissa
käytännöissä. Tiedonannossa otettiin esille kaksi alaa, joilla tarvitaan
jatkotoimia: myyntiin sovellettavat säännöt ja tuotetietojen antamista koskevat
säännöt. Tämä ehdotus koskee näistä jälkimmäistä eli tuotetietojen antamista.
Ehdotus esitetään asetuksena, jota
täydennetään yksityiskohtaisilla delegoiduilla säädöksillä /
täytäntöönpanosäädöksillä. Asetuksessa vahvistetaan toimintalinjaa ja sisältöä
koskevat yleisperiaatteet. Ehdotetuissa delegoiduissa säädöksissä /
täytäntöönpanosäädöksissä standardoitaisiin mahdollisimman laajasti tällä
asetuksella vaadittujen tietojen esitystapa. Toimenpiteitä kuitenkin
mukautettaisiin tarvittaessa muiden vähittäismarkkinoille tarkoitettujen
sijoitustuotteiden erityispiirteisiin ja vaihteleviin riskiprofiileihin sen
varmistamiseksi, että yksityisasiakkaat saavat aina tietoon perustuvien
päätösten tekemiseen tarvittavat avaintiedot. Kyseiset yksityiskohtaiset
toimenpiteet sisältyvät viime kädessä samaan pakettiin ehdotetun asetuksen
kanssa. Ne vaikuttavat avaintietoasiakirjojen käyttöönottoon liittyviin
kokonaiskustannuksiin, ja sen vuoksi niihin liittyvistä eri
toimintavaihtoehdoista laaditaan erikseen perusteellinen vaikutusten arviointi.

Tämä ehdotus on osa laajempaa
lainsäädäntöpakettia, jonka tarkoituksena on palauttaa kuluttajien luottamus
finanssimarkkinoihin. Paketissa on kaksi osaa, joista ensimmäinen koskee
vakuutusedustusdirektiivin 2002/92/EY (IMD) mittavaa uudistamista sen
varmistamiseksi, että asiakkaat saavat korkeatasoisen suojan ostaessaan
vakuutustuotteita. Paketin toisen osan tarkoituksena on lujittaa
yhteissijoitusyrityksen säilytysyhteisön toimintaa.
Yhteissijoitusyritysdirektiivissä säädetty säilytysyhteisöjärjestelmä kuuluu
sijoittajansuojan kulmakiviin. Jotta järjestelmä toimisi tehokkaasti myös
jatkossa, direktiiviin 2009/65/EY ehdotetaan kohdennettuja muutoksia.
Tässä asetuksessa ehdotettavilla tuotetietojen
antamista koskevilla toimenpiteillä täydennetään erityisesti sijoitusneuvontaa
ja myyntipalveluita koskevia sijoittajansuojatoimenpiteitä. Strukturoitujen
talletusten myyntiä käsitellään ehdotuksessa Euroopan parlamentin ja neuvoston
direktiiviksi rahoitusvälineiden markkinoista ja Euroopan parlamentin ja
neuvoston direktiivin 2004/39/EY kumoamisesta.[1]
Vakuutusedustusdirektiivin tarkistamisessa keskitytään erityisesti parantamaan
myyntisääntöjä, joita sovelletaan sijoitusmuotoisiin vakuutustuotteisiin.
2.           Intressitahojen kuulemisen ja
vaikutusten arvioinnin tulokset 
Ehdotus perustuu
kaikkien sidosryhmien kanssa käydyn laajan vuoropuhelun ja kuulemisen
tuloksiin. 
Kuulemiskierros
jakautui kahteen vaiheeseen: ensimmäinen vaihe käynnistettiin neuvoston
esittämän pyynnön jälkeen mutta ennen komission tiedonannon julkaisemista
vuonna 2009. Tässä vaiheessa esitettiin lokakuussa 2007 myös kirjallinen
kannanottopyyntö, josta julkistettiin maaliskuussa 2008 palauteyhteenveto.
Lisäksi toukokuussa 2008 järjestettiin työpaja alan edustajien kanssa ja
heinäkuussa 2008 järjestettiin korkean tason avoin kuulemistilaisuus.
Tiedonannon antamisen jälkeen järjestetyssä kuulemiskierroksen toisessa
vaiheessa keskityttiin enimmäkseen tietojen antamista koskevien toimien
konkreettisiin osatekijöihin. Lokakuussa 2009 järjestettiin toinen työpaja ja
joulukuussa 2009 julkaistiin tilannekatsaus. 
Tason 3 kolme
kansallisten valvontaviranomaisten komiteaa – Euroopan
pankkivalvontaviranomaisten komitea (CEBS), Euroopan vakuutus- ja
työeläkevalvontaviranomaisten komitea (CEIOPS) ja Euroopan
arvopaperimarkkinavalvojien komitea (CESR) – tekivät samaan aikaan yhteistyötä
kehittääkseen pohdintojaan tästä aiheesta. Komiteoiden työskentelyn ensimmäisiä
tuloksia olivat komissiolle 18. marraskuuta 2009 annetut kolme alakohtaista
raporttia. Toimenpiteiden monialaisen luonteen vuoksi päätettiin perustaa
vuonna 2009 vähittäismarkkinoille tarkoitettuja paketoituja sijoitustuotteita
käsittelevä tason 3 työryhmä, joka antoi vuotta myöhemmin komissiolle
loppuraporttinsa.
Komissio käynnisti
marraskuussa 2010 konkreettisia vaihtoehtoja käsittelevän julkisen kuulemisen.
Komissio sai noin 140 vastausta, jotka on julkaistu komission verkkosivustolla.
Vastaukset osoittivat, että alan edustajien, kuluttajien ja jäsenvaltioiden
etuja ajavat sidosryhmät kannattavat tätä aloitetta ja ehdotettua laaja-alaista
toimintatapaa. Näkemyserot liittyivät pääasiassa järjestelmän mitoitukseen ja
siihen, missä laajuudessa yhteissijoitusyritysten avaintietokäytäntöä
voitaisiin soveltaa muihin vähittäismarkkinoilla tehtäviin sijoituksiin.
Näiden kuulemisten
lisäksi on käyty keskusteluja kuluttajien edustajien (FIN-USE,
finanssipalvelujen kuluttajaryhmä (FSCG) ja finanssipalvelujen käyttäjäryhmä
(FSUG)), sääntelyviranomaisten (rahoituspalvelukomitea, Euroopan
arvopaperikomitea ja Euroopan vakuutus- ja lisäeläkekomitea) sekä alan
edustajien kanssa. 
Tämä ehdotus
perustuu tason 3 komiteoiden (CEBS, CEIOPS ja CESR[2]) työskentelyyn ja kuulemisissa,
erityisesti työpajoissa, ja sidosryhmien kanssa pidetyissä kokouksissa, sekä
yhteissijoitusyrityksiä varten kehitetystä sijoittajan avaintietojärjestelmästä
saatuihin kokemuksiin. 
Komissio arvioi
eri toimintavaihtoehtojen vaikutuksia parempaa sääntelyä koskevan politiikan
mukaisesti. Toimintavaihtoehdot liittyivät uuden järjestelmän soveltamisalaan,
standardoinnin tasoon, tietojen antamisesta vastaavaan tahoon ja siihen, kuinka
tietojen antaminen yksityissijoittajille tapahtuisi mahdollisimman tehokkaasti.
Vaikutusten arvioinnin tueksi esitettiin monia tutkimuksia, kuten
yksityissijoittajien käyttäytymistä käsittelevä innovatiivinen tutkimus.
Vaikutustenarviointilautakunta
käsitteli vaikutustenarviointiraportin luonnosta, ja tämän jälkeen raporttiin
tehtiin tarkistuksia lautakunnan 15. huhtikuuta 2011 päivätyn myönteisen
lausunnon perusteella. Parannuksista voidaan mainita muun muassa ehdotuksen ja
muiden sijoittajansuojaa koskevien toimenpiteiden, myös myyntikäytäntöjä
koskevien toimenpiteiden, vuorovaikutuksen täsmentäminen, ehdotuksen
vaikutuspiiriin kuuluvien tuotteiden ja yhteisöjen konkreettisen soveltamisalan
selkiyttäminen, ehdotusten ja muiden unionin oikeuden alojen mahdollisen
vuorovaikutuksen tarkentaminen, toimintavaihtoehdoista laaditun analyysin
syventäminen ja laajentaminen sekä kustannus- ja hyötyarvioiden tarkempi
mukauttaminen yhteissijoitusyrityksiä koskeviin aiempiin toimenpiteisiin.
Lisäksi muista sijoittajan päätöksenteon kannalta merkityksellisistä seikoista
laadittua analyysia syvennettiin, jotta siitä ilmenisi yksiselitteisemmin, että
tietojen antaminen sijoittajille on vain yksi kyseisistä seikoista ja että
neuvonantajien tai myyjien asema voi olla monissa konkreettisissa
myyntitilanteissa olennainen sijoittajien valintoja määräävä tai niihin
vaikuttava tekijä. 
3.           EHDOTUKSEN OIKEUDELLINEN SISÄLTÖ
3.1.        Oikeusperusta
Ehdotus perustuu
SEUT-sopimuksen 114 artiklaan. Ehdotuksessa vahvistetaan yhtenäiset säännöt
sijoitustuotteista yksityissijoittajille annettavista tiedoista. Tarkoituksena
on varmistaa, että yksityissijoittajilla on valmiudet ymmärtää vähittäismarkkinoille
tarkoitettujen sijoitustuotteiden keskeiset ominaisuudet ja riskit sekä
vertailla eri tuotteiden ominaisuuksia. Lisäksi pyritään varmistamaan, että
sijoitustuotteiden kehittäjien ja tuotteiden myyjien toimintaedellytykset ovat
tasapuoliset. Tavoitteena on luoda yhtenäiset edellytykset sille, kuinka
unioniin sijoittautuneet sijoittajat saavat tietoa sijoitustuotteista tiiviin
asiakirjan muodossa ja kuinka tiedot annetaan heille. Sen vuoksi tässä
ehdotuksessa yhdenmukaistetaan sijoitustuotteita koskevien tietojen antamiseen
liittyvät toimintaedellytykset kaikkien yksityishenkilöille tarkoitettujen
sijoitustuotteiden markkinoilla toimivien, tuotteiden kehittäjien, tuotteita
myyvien henkilöiden ja sijoittajien osalta. 
Erilaiset säännöt,
jotka vaihtelevat sen mukaan, mikä toimiala tarjoaa sijoitustuotteet ja
millaista sääntelyä alalla sovelletaan kansallisella tasolla, merkitsevät
epätasapuolisia toimintaedellytyksiä eri tuotteille ja jakelukanaville, mikä
luo lisäesteitä finanssipalvelujen ja -tuotteiden sisämarkkinoille.
Jäsenvaltiot ovat jo toteuttaneet erilaisia koordinoimattomia toimia
sijoittajansuojatoimenpiteissä olevien puutteiden korjaamiseksi, ja on
todennäköistä, että ne jatkaisivat niiden toteuttamista. Vähittäismarkkinoille
tarkoitetuilla sijoitustuotteilla käydään yhä laajemmin kauppaa rajojen yli.
Kansallisten toimintatapojen väliset erot aiheuttavat kuitenkin eroja
sijoittajansuojan tasossa, kasvattavat kustannuksia ja lisäävät epävarmuutta
tuotteiden tarjoajien ja jakelijoiden keskuudessa. Tämä on esteenä
yksityissijoittajille tarkoitettujen sijoitustuotteiden markkinoiden rajat
ylittävän kehityksen jatkumiselle. Rajat ylittävä kehitys edellyttäisi myös
sitä, että unionissa saatavilla olevia erityyppisiä tuotteita olisi helppo vertailla
keskenään. Sijoittajille annettaviin tietoihin sovellettavat erilaiset
vaatimukset vaikeuttavat suuresti tuotevertailua. Tällaiset erilaiset säännöt
voivat estää perusvapauksien toteutumista, ja niillä voi siten olla suora
vaikutus sisämarkkinoiden toimintaan. Yhteissijoitusyritysten osalta saatu
kokemus myös viittaa siihen, että erilaisten kansallisten lähestymistapojen
soveltaminen tietojen antamiseen voi vääristää kilpailua huomattavasti.
Ehdotuksen tarkoituksenmukainen oikeusperusta on näin ollen SEUT-sopimuksen 114
artikla.
Asetus katsotaan tämän
ehdotuksen tavoitteiden kannalta sopivaksi ja tarpeelliseksi välineeksi.
Toimenpide koskee vain tietojen antamista yksityissijoittajille. Se ei kata
tuotteiden kehittäjien, sijoitustuotteiden myyjien tai sijoittajien muita
oikeuksia tai velvoitteita, joiden tapauksessa direktiivi voisi olla
tarkoituksenmukainen oikeudellinen väline. Kokemus on osoittanut, että jos
tuotetiedoissa on tarkoitus antaa standardoituja tietoja, joiden perusteella
sijoittajat voivat vertailla eri sijoitustuotteita, tämä voidaan saavuttaa vain
suoraan sovellettavilla säännöksillä, jotka eivät edellytä jäsenvaltioiden
toteuttavan lisätoimenpiteitä niiden panemiseksi täytäntöön. Jos tietojen
sisältöä ja muotoa koskevissa vaatimuksissa olisi jäsenvaltioiden välillä eroja
sen seurauksena, että direktiivi on saatettu osaksi kansallista lainsäädäntöä,
markkinatoimijoiden toimintaedellytykset olisivat epätasapuoliset ja
sijoittajansuojan taso epäyhtenäinen. On tärkeää, että yksityisille osapuolille
asetetaan tällä asetuksella tietojen antamisen valmistelua ja toteutusta
koskevia suoria velvoitteita ja että velvoitteiden soveltamisala ei riipu
kansallisista täytäntöönpanotoimenpiteistä.
3.2.        Toissijaisuus- ja
suhteellisuusperiaate 
Toissijaisuusperiaatteen
mukaisesti (SEU-sopimuksen 5 artiklan 3 kohta) toimia on toteutettava EU:n
tasolla vain, jos jäsenvaltiot eivät voi yksin saavuttaa suunniteltuja
tavoitteita riittävällä tavalla, vaan ne voidaan ehdotetun toiminnan laajuuden
ja vaikutusten vuoksi saavuttaa paremmin EU:n tasolla. 
Tälle ehdotukselle
asetettuja tavoitteita – tasapuolisten toimintaedellytysten luominen koko
EU:hun eri tuotteiden kehittäjille ja sijoitustuotteita myyville henkilöille
sekä sijoittajansuojan tason yhtenäistäminen avoimuutta koskevilla
yhdenmukaistetuilla säännöillä – ei voida saavuttaa jäsenvaltioiden tasolla
toteutettavilla toimilla. Kansallisilla toimintatavoilla voi olla myönteisiä
vaikutuksia sijoittajansuojaan niitä toteuttavissa jäsenvaltioissa. Kansalliset
toimintatavat rajoittuvat kuitenkin luontaisesti kyseisen jäsenvaltion
alueeseen. Lisäksi niihin liittyy riski, että tietojen antamisessa
sijoittajille noudatetaan erilaisia toimintatapoja. Niillä ei voida luoda koko
unioniin tasapuolisia toimintaedellytyksiä sijoitustuotteiden kehittäjille ja
myyjille eikä yhtenäistä sijoittajansuojan tasoa, kun kyseessä on tietojen
antaminen sijoittajille. Tämän vuoksi tarvitaan toimia Euroopan tasolla.
Suhteellisuusperiaatteen
mukaisesti (SEU-sopimuksen 5 artiklan 4 kohta) tämän aloitteen tavoitteiden
saavuttamiseksi on tarpeen ja aiheellista vahvistaa periaatteet
vähittäismarkkinoille tarkoitetuista sijoitustuotteista annettavien tietojen
sisällöstä ja muodosta sekä säännöt kyseisten tietojen laatimisesta ja
antamisesta yksityissijoittajille. Tällaisia vaatimuksia olisi kehitettävä
edelleen tasolla 2, jotta toimenpiteet saadaan yhtenäistettyä eri toimialoilta
lähtöisin olevien sijoitustuotteiden vertailun helpottamiseksi. 
3.3.        SEUT-sopimuksen 290 ja 291
artiklan noudattaminen
Kolmen eurooppalaisen valvontaviranomaisen –
EPV:n, EVLEV:n ja EAMV:n – perustamisasetuksia[3]
alettiin soveltaa 1. tammikuuta 2011. Komissio haluaa tältä osin palauttaa
mieliin SEUT-sopimuksen 290 ja 291 artiklaan liittyvät lausumat, jotka se
esitti, kun kyseiset asetukset hyväksyttiin 23. syyskuuta 2009. Se totesi
lausumissaan seuraavaa: ”Sääntelystandardien hyväksymisprosessin osalta
komissio korostaa finanssipalvelualan ainutlaatuista luonnetta, joka johtuu
Lamfalussy-rakenteesta ja joka on nimenomaisesti tunnustettu SEUT-sopimukseen
liitetyssä julistuksessa 39. Komissio epäilee kuitenkin vahvasti, ovatko
rajoitukset, jotka koskevat sen asemaa delegoituja säännöksiä ja
täytäntöönpanotoimenpiteitä hyväksyttäessä, SEUT 290 ja 291 artiklan mukaisia.”.

3.4.        Ehdotuksen yksityiskohtainen
kuvaus
3.4.1.     Sijoitustuotteet, joista olisi
esitettävä avaintietoasiakirja, kun niitä myydään yksityisasiakkaille
Sijoitustuotteet
voidaan kehittää siten, että niiden oikeudellinen muoto vaihtelee. Tämä
merkitsee, että eri toimialoilla tarjotaan samaa sijoitusmahdollisuutta.
Tällainen kehitystapa voi antaa vaikutelman, että tuotteet ovat suhteellisen
erilaisia, vaikka niiden taloudellinen tarkoitus on samankaltainen (esimerkiksi
rahasto, talletus ja sijoitussidonnainen vakuutussopimus saattavat näyttää
hyvin erilaisilta, vaikka niillä saatetaan tarjotaan yhtä lailla samaa
sijoitusmahdollisuutta). Kaikilla näillä tuotteilla pyritään täyttämään
suhteellisen yksinkertainen tarve: riskittömän tuottoasteen ylittävä pääomanmuodostus.
Siinä, mitä tuotteet tarjoavat, on eroja – osassa tuotteita mahdollisuus
pääomanmuodostukseen on yhdistetty pääomatakuuseen, osassa ei ja joissakin
sijoitusosuus on yhdistetty toiseen osuuteen (kuten henkivakuutusetuuksien
tarjontaan). Kaikki tuotteet myydään kuitenkin yksityissijoittajille näiden
kääntyessä suoraan rahoituksenvälittäjien tai tuotteiden kehittäjien puoleen
hankkiakseen pääomanmuodostustarpeensa täyttäviä tuotteita. 
Tällaiset
sijoitustuotteet altistavat sijoittajan omaisuuserien markkina-arvon tai niistä
kertyvien maksujen vaihteluille. Altistuminen ei ole suoraa, kuten esimerkiksi
silloin, kun sijoittaja ostaa itse tiettyjä omaisuuseriä. Tuotteet ja niiden
kehittäjät toimivat sen sijaan välittäjinä sijoittajan ja markkinoiden välillä yhdistelemällä
omaisuuseriä tai käyttämällä muita suorasta omistuksesta poikkeavia
järjestelyitä (nk. paketointi). Tällaisia järjestelyitä voivat olla esimerkiksi
monien sijoittajien pääoman yhdisteleminen yhteissijoitusten mahdollistamiseksi
tai riskeille altistumisen muokkaaminen johdannaisinstrumenttien käytön avulla.
Nämä tekniikat voivat lisätä tuotteen monimutkaisuutta, kustannuksia ja
vaikeaselkoisuutta. Ne voivat kuitenkin myös mahdollistaa riskin hajauttamisen
ja tuottaa muita etuja, joita sijoittaja ei pystyisi saamaan yksin. Ne
mahdollistavat sijoittajien tehokkaamman osallistumisen sijoitusmarkkinoille,
syventävät pääomamarkkinoita ja parantavat niiden sijoittajien valinnanvaraa,
jotka haluavat monipuolistaa sijoitusriskejään. Kaikkien tällaisten tuotteiden
kattamiseksi tässä asetuksessa olevassa sijoitustuotteiden määritelmässä
viitataan suoraan tähän ”paketoituun” muotoon. Huhtikuussa 2009 annetussa
komission tiedonannossa viitataan nimenomaisesti vähittäismarkkinoille
tarkoitettuihin paketoituihin sijoitustuotteisiin (PRIPS). Paketoitujen
sijoitusten asettaminen keskiöön konkretisoidaan tässä asetuksessa kuulemisten
tulosten perusteella viittaamalla omaisuuserien hallussapidon välillisyyteen.
Tällainen
määritelmä kattaisi tuotteet, joilla on pääomatakuut, ja tuotteet, joille
taattaisiin pääoman lisäksi myös tietty osa tuotosta, suljetut ja avoimet
sijoitusrahastot, mukaan lukien yhteissijoitusyritykset, strukturoidut tuotteet
kaikissa muodoissaan (esimerkiksi paketoidut tuotteet, kuten vakuutukset,
rahastot, arvopaperit tai pankkituotteet), vakuutusalan tuotteet, joiden
takaisinostoarvo määräytyy välillisesti vakuutusyrityksen omien sijoitusten
tuottojen tai jopa vakuutusyrityksen itsensä kannattavuuden mukaan, sekä
johdannaisinstrumentit. Joitakin näistä tuotteista voidaan käyttää yksityisten
vähittäiseläketuotteiden tavoin, ts. karttumisvälineinä eläkesuunnittelua
varten. 
Kyseisen
määritelmän mukaan tämä asetus ei kata seuraavia tuotteita:
– tuotteet, joiden
täsmällinen tuottoaste on vahvistettu ennakkoon tuotteen koko elinkaaren
ajaksi, koska muiden omaisuuserien arvon vaihtelut eivät tuolloin vaikuta
maksettavaan määrään (sijoitusriski on nolla),
– tavalliset
osakkeet ja joukkovelkakirjat siltä osin kuin ne eivät sisällä muuta
järjestelyä kuin asianomaisten omaisuuserien suoran hallussapidon, 
–
strukturoimattomat talletukset, ts. talletukset, jotka määräytyvät esimerkiksi
Euribor- tai Libor-koron perusteella, 
–
vakuutustuotteet, joista saadaan vain vakuutusetuuksia, kuten puhtaat
turvavakuutustuotteet tai vahinkovakuutustuotteet, joilla ei ole yhden tai
useamman kohde-etuutena olevan omaisuuserän tai viitearvon arvonvaihteluille
alttiina olevaa takaisinostoarvoa, 
– direktiivin
2003/41/EY tai direktiivin 2009/138/EY soveltamisalaan kuuluvat ammatilliset
lisäeläkejärjestelmät.
– eläketuotteet,
joiden osalta kansallisessa lainsäädännössä vaaditaan työnantajan
rahoitusosuutta ja joissa työntekijä ei voi valita eläketuotteen tarjoajaa.
Sillä, miten
maksut suoritetaan, ei olisi merkitystä asetuksen soveltamisalan määrityksen
kannalta: tuotteet, joista saadaan tuloa, joista saadaan kertaluonteinen maksu
erääntymispäivänä tai joihin sovelletaan jotakin muuta järjestelyä, kuuluisivat
aina asetuksen soveltamisalaan sikäli kuin ne ovat yleisen määritelmän mukaisia.
Määritelmä ei
sisällä viittausta tuotteisiin, jotka on tarkoitettu vähittäismarkkinoille,
vaikka monet sijoitustuotteet on suunniteltu siten, että kohderyhmänä ovat
alusta pitäen yksityisasiakkaat. Tämä johtuu siitä, että vasta myyntipisteessä
voidaan todeta, että tuote menee vähittäismyyntiin, kun jakelija myy tietyn
sijoitustuotteen yksityisasiakkaalle tai antaa kyseistä tuotetta koskevaa
neuvontaa. Tuotetta koskevat tiedot on kuitenkin aina annettava, kun asetuksen
soveltamisalaan kuuluva tuote myydään yksityissijoittajalle.
3.4.2.     Vastuu avaintietoasiakirjan
laatimisesta – 5 artikla 
Vastuu
avaintietoasiakirjan laatimisesta kuuluu ehdotuksen mukaan nimenomaisesti
asetuksessa tarkoitetulle sijoitustuotteen kehittäjälle. Ehdotuksen mukaan kyse
on henkilöstä, joka kehittää sijoitustuotteen, mutta kyse voi olla myös
henkilöstä, joka on muuttanut olennaisesti olemassa olevan sijoitustuotteen
riski- tai kustannusrakennetta. (Jos yhteisö yhdistelee muiden tuotteita, se
katsottaisiin tuotteen kehittäjäksi.) Tämä määritelmä kattaisi tilanteen, jossa
tietyn rahoitustuotteen alkuperäisellä kehittäjällä ei ole määräysvaltaa
lopputuotteeseen nähden. Kaikki muutokset, joita tehdään alkuperäiseen
tuotteeseen, eivät saa aikaan tällaista vastuun siirtymistä. Muutokset, jotka
muuttavat tuntuvasti sijoitustuotteen keskeisiä ominaisuuksia, kuten sen
riski-hyötyprofiilia tai kustannuksia, on kuitenkin katsottava tuotteen
jälleenkehitykseksi, kuten 4 artiklassa täsmennetään. Sillä, että annettavien
tietojen laadinta annetaan osittain tai kokonaan kolmansien osapuolten
tehtäväksi, kuten voi tapahtua yhteistoiminnassa jakelijoiden kanssa, ei ole
vaikutusta tuotteen kehittäjän kokonaisvastuuseen avaintietoasiakirjasta. 
3.4.3.     Avaintietoasiakirjan muoto ja
sisältö – 6–11 artikla
Yhteissijoitusyritysten
sijoittajille annettavaa avaintietoasiakirjaa koskevan järjestelmän periaatteet
laajennetaan tällä asetuksella koskemaan myös muita vähittäismarkkinoille
tarkoitettuja sijoitustuotteita. Kaikkien avaintietoasiakirjojen ulkoasu olisi
standardoitava, ja niiden sisältö olisi suunniteltava siten, että siinä
keskitytään yleistajuisesti esitettyihin avaintietoihin. Näin voidaan parantaa
tietojen vertailukelpoisuutta ja ymmärrettävyyttä yksityissijoittajien
kannalta. 
Avaintietoasiakirja
olisi nähtävä tilaisuutena kommunikoida tehokkaasti ja yksinkertaisesti
mahdollisten sijoittajien kanssa. Tämän vuoksi ehdotuksessa annetaan selkeät
ohjeet asiakirjan muodosta ja kielestä. Asiakirjan on oltava lyhyt, se on
kirjoitettava ytimekkäästi ja yleiskielellä välttäen ammattikielen käyttöä,
jotta tyypillinen keskivertoyksityissijoittaja kykenee ymmärtämään sen. Lisäksi
asiakirja on laadittava yhtenäisen mallin mukaan, jotta sijoittajat voivat
helposti vertailla eri sijoitustuotteita toisiinsa. Avaintietoasiakirjan olisi
oltava erillinen asiakirja, mikä tarkoittaa sitä, että yksityissijoittajien ei
pitäisi joutua lukemaan muita asiakirjoja saadakseen käsityksen
sijoitustuotteen keskeisistä ominaisuuksista ja tehdäkseen tietoon perustuvan
sijoituspäätöksen. Avaintietoasiakirja olisi myös pidettävä selkeästi erillään
markkinointiaineistosta.
Ehdotuksessa
täsmennetään sijoitustuotteen keskeiset osatekijät, joita olisi kuvailtava
avaintietoasiakirjassa. Näitä ovat tuotteen ja sen kehittäjän tunnistetiedot,
tuotteen luonne ja keskeiset ominaisuudet, mukaan lukien se, saattaako
sijoittaja menettää pääomaa, tuotteen riski-hyötyprofiili, kustannukset ja
mahdolliset aiemmat tulokset. Erityistuotteista voidaan antaa lisätietoja, ja
yksityisten eläketuotteiden tapauksessa olisi annettava tietoa mahdollisista
kehitysnäkymistä. Ehdotuksessa vahvistetaan yhteinen malli ja osioitten
järjestys vertailukelpoisuuden parantamiseksi. On erittäin tärkeää, että
asiakirjassa ei anneta liikaa tietoa, jotta se ei olisi liian monimutkainen
yksityissijoittajan kannalta. Avaintietoasiakirjan pitämiseksi tiiviissä
muodossa siihen ei pitäisi lisätä ylimääräisiä tietoja.
Näiden vaatimusten
tueksi olisi annettava delegoituja asetuksia ja vahvistettava teknisissä
standardeissa menetelmiä määritettäviä riskejä ja kustannuksia koskevien
yhteenvetotietojen laskemiseksi. Näin varmistettaisiin se, että tiedot, jotka
annetaan järjestelmän soveltamisalaan kuuluvista lukuisista tuotteista, ovat
mahdollisimman yhtenäisiä ja vertailukelpoisia. Täydentävillä lisähankkeilla
voitaisiin edistää tuntuvasti tämän hankkeen onnistumista. Tällaisia
lisähankkeita voisivat olla yhteisten termistöjen kehittäminen tai selkeän kielen
käyttöä koskevien parhaiden käytäntöjen jakaminen.
Ehdotuksessa
kuvaillaan myös lisätoimenpiteitä, joiden tarkoituksena on avaintietoasiakirjan
pitäminen ajan tasalla ja asianmukaisten viitetietojen lisääminen asiakirjan
liitteenä oleviin markkinointitietoihin.
Ehdotuksessa
tarkennetaan sijoitustuotteen kehittäjän vastuuvelvollisuus, joka perustuu
avaintietoasiakirjaan, ja tuotteen kehittäjää koskeva todistustaakka. Tuotteen
kehittäjän on osoitettava noudattaneensa asetusta, jos yksityissijoittaja
esittää korvaushakemuksen. 
3.4.4.     Velvollisuus antaa
avaintietoasiakirja – 12 ja 13 artikla
Ehdotuksessa
edellytetään, että avaintietoasiakirja on toimitettava yksityissijoittajille
(sen sijaan, että se asetetaan pelkästään tarjolle). Osapuolen (joko jakelijan
tai suoramyynnin tapauksessa tuotteen kehittäjän), joka myy tuotteen yksityissijoittajalle,
on annettava tiedot mahdolliselle sijoittajalle hyvissä ajoin ennen kaupan
tekemistä. Toimitusajankohta on ensisijaisen tärkeä, sillä jotta asiakirjalla
olisi vaikutusta, se on toimitettava ennen sijoituspäätöksen tekemistä.
Asetusehdotuksessa jätetään kuitenkin jonkin verran joustovaraa sellaisten
jakelumuotojen ajoituksen osalta, joihin ei liity henkilökohtaisia tapaamisia.
Ehdotuksessa on myös vaatimuksia siitä, millä välineillä avaintietoasiakirja
voidaan toimittaa yksityissijoittajille, ja siihen sisältyy myös edellytyksiä,
joiden tarkoituksena on mahdollistaa asiakirjojen toimitus muussa kuin
painetussa muodossa. Näillä vaatimuksilla pyritään varmistamaan, että kyseiset
välineet ovat tarkoituksenmukaisia myynnin kannalta ja että tiedot ovat
jatkossakin yksityissijoittajan saatavilla. Yhdenmukaisten tulosten
saavuttamiseksi yksityiskohtaiset tiedot menetelmästä, aikataulusta ja
edellytyksistä, joita noudatetaan tietojen antamisessa yksityissijoittajille,
täsmennetään delegoiduilla säädöksillä.
3.4.5.     Valitukset, muutoksenhaku ja
yhteistyö – 14–17 artikla
Ehdotus sisältää
toimenpiteitä, joilla pyritään varmistamaan tehokkaat valitusmenettelyt sekä
sijoitustuotteen kehittäjää silmällä pitäen että jäsenvaltioiden tasolla.
Lisäksi ehdotuksessa on toimenpiteitä, joiden tarkoituksena on varmistaa, että
riidanratkaisumenettelyjen ja muutoksenhakukeinojen käyttöön on hyvät
mahdollisuudet.
Ehdotuksen
monialainen luonne – se kattaa pankki-, vakuutus- arvopaperi- ja
rahastotuotteet – edellyttää laajennettua ja tehokasta yhteistyötä kaikkien
alojen toimivaltaisilta viranomaisilta.
3.4.6.     Hallinnolliset seuraamukset ja
toimenpiteet – 18–22 artikla
Seuraamuksia koskevassa komission
tiedonannossa[4]
vahvistetaan, että ”EU-sääntöjen asianmukaisen soveltamisen varmistaminen
kuuluu ennen kaikkea kansallisille viranomaisille, joiden tehtävänä on estää
finanssilaitoksia rikkomasta näitä sääntöjä ja rangaista sääntöjen rikkomisesta
omalla oikeudenkäyttöalueellaan”. Tiedonannossa korostetaan kuitenkin myös
sitä, että kansallisten viranomaisten olisi toimittava yhtenäisesti ja
koordinoidusti. 
Tiedonannon ja muiden EU:n tasolla tehtyjen
finanssialan aloitteiden mukaisesti tämä ehdotus sisältää säännöksiä
seuraamuksista ja toimenpiteistä, joilla pyritään yhdenmukaistamaan
seuraamuksiin sovellettava toimintalinja johdonmukaisuuden varmistamiseksi. On
tärkeää, että hallinnollisia seuraamuksia ja toimenpiteitä sovelletaan aina,
kun tämän ehdotuksen keskeisiä säännöksiä lyödään laimin, ja että seuraamukset
ja toimenpiteet ovat tehokkaita, oikeasuhteisia ja varoittavia.
3.4.7.     Yhteissijoitusyrityksiä
koskevat siirtymäsäännöt ja uudelleentarkastelulauseke – 23–25 artikla
Koska yhteissijoitusyritysten sijoittajille
annettavan avaintietoasiakirjan käyttöönotosta on kulunut vain vähän aikaa,
tässä asetuksessa säädettyjä avaintietoasiakirjaa koskevia vaatimuksia ei olisi
tarkoituksenmukaista soveltaa tässä vaiheessa yhteissijoitusyrityksiin. Tästä
syystä asetuksessa on siirtymäsäännös, jolla mahdollistetaan se, että
yhteissijoitusyritykset voivat jatkaa direktiivin 2009/65/EY mukaisen
sijoittajille annettavan avaintietoasiakirjan käyttöä viiden vuoden ajan tämän
asetuksen voimaantulosta.
Tuossa vaiheessa komissio pystyisi arvioimaan,
miten yhteissijoitusyrityksiä olisi kohdeltava ja pitäisikö
yhteissijoitusyritysten sijoittajille annettavaa nykyistä avaintietoasiakirjaa
muuttaa – ja jos pitäisi, miten – jotta tietoja olisi mahdollisimman helppo
vertailla yhteissijoitusyritysten ja muiden sijoitustuotteiden, joista tämän
asetuksen nojalla on annettava avaintietoasiakirja, välillä. Sen lisäksi, että
harkitaan, millaisia mahdollisia muutoksia yhteissijoitusyritysten
sijoittajille annettavan avaintietoasiakirjan sisältöön voitaisiin tehdä, on
olemassa lukuisia vaihtoehtoja, joilla nämä muutokset voitaisiin saada aikaan
oikeasuhteisella tavalla. Yksi vaihtoehto olisi pidentää tässä asetuksessa
vahvistettua siirtymäjärjestelyä, eli yhteissijoitusyrityksiin sovellettaisiin
ainoastaan direktiivin 2009/65/EY vaatimuksia, vaikkakin näitä vaatimuksia
voitaisiin mukauttaa tietojen vertailtavuuden varmistamiseksi. Toinen
vaihtoehto olisi muuttaa direktiiviä 2009/65/EY kumoamalla
yhteissijoitusyritysten sijoittajille annettavaa avaintietoasiakirjaa koskevat
säännökset ja siirtämällä yhteissijoitusyritysten osalta tietojen antamista
koskevat aineelliset säännöt tähän asetukseen. Kolmas vaihtoehto olisi jättää
yhteissijoitusyritysten sijoittajille annettavaa avaintietoasiakirjaa koskevat
aineelliset säännöt yhteissijoitusyrityksiä koskevaan kehyksen mutta vahvistaa,
että kyseinen asiakirja vastaa tämän asetuksen mukaista vähittäismarkkinoille
tarkoitettujen paketoitujen sijoitustuotteiden avaintietoasiakirjaa.
Vaihtoehtoja arvioitaessa olisi tarpeen mukaan yksilöitävä, millaisia muutoksia
saattaa olla tarpeen tehdä tämän asetuksen mukaiseen avaintietoasiakirjaan.
Tässä asetuksessa säädetään, että sen
mukaisten toimenpiteiden tehoavuutta on tarkasteltava uudelleen neljän vuoden
kuluttua. Uudelleentarkastelu tapahtuu siis ennen edellä mainitun
siirtymäkauden päättymistä, joten tuolloin voidaan jo tehdä päätelmiä siitä,
onko yhteissijoitusyritysten kohtelu asianmukaista. Uudelleentarkastelussa
olisi käsiteltävä myös sitä, olisiko tämän asetuksen soveltamisalaa
laajennettava unionissa tarjottaviin uusiin tai innovatiivisiin
sijoitustuotteisiin.
3.4.8.     Vuorovaikutus muun
kuluttajille annettavia tietoja koskevan unionin oikeuden kanssa
Tietojen antamista koskevien muiden unionin
oikeudessa säädettyjen vaatimusten osalta olisi todettava, että tämän asetuksen
mukainen avaintietoasiakirja on uusi tiedotusasiakirja, joka suunnitellaan
tavalla, joka on räätälöity nimenomaisesti asiakirjan sisällön ja muodon sekä
tavallisten yksityissijoittajien tarpeiden mukaan. Asiakirjaa käytetään eri
tuotteiden tarkastelussa ja vertailussa ennen sijoituksen tekemistä.
Avaintietoasiakirjan muoto ja tarkoitus eivät sen vuoksi vastaa täysin muita
tietojen antamista koskevia vaatimuksia, kuten esitedirektiivin mukaista
tiivistelmää tai Solvenssi II ‑direktiivin mukaisia tietojen antamista koskevia
vaatimuksia. Kyseisten tietojen antamisella on myös muita tavoitteita kuin
avaintietojen antaminen yksityissijoittajille. Niitä ovat esimerkiksi avoimuus
suhteessa finanssimarkkinoihin tai kokonaisvaltaisen käsityksen saaminen
ehdotetun sopimuksen yksityiskohdista. Tämän vuoksi avaintietoasiakirja ei voi
korvata helposti kyseisiä muita vaatimuksia vaan sitä sovelletaan niiden
rinnalla. Tässä asetuksessa säädettävistä vaatimuksista saatavan kokemuksen
perusteella voidaan kuitenkin ratkaista käytännössä, olisiko
avaintietoasiakirjaa koskevia vaatimuksia kehitettävä edelleen, esimerkiksi
siten, että niillä voidaan korvata tietyt unionin oikeuden mukaiset tietojen
antamista koskevat vaatimukset. 
Lisäksi avaintietoasiakirjaa koskevia
vaatimuksia sovelletaan kuluttajille tarkoitettujen rahoituspalvelujen
etämyynnistä annetun direktiivin ja sähköisestä kaupankäynnistä annetun
direktiivin mukaisten vaatimusten ohella. Rahoituspalvelujen etämyyntiä
koskevat vaatimukset ovat palvelulähtöisiä, ja sähköisestä kaupankäynnistä
annetun direktiivin mukaiset vaatimukset täydentävät muita unionin oikeuden
mukaisia tiedotusvaatimuksia. Tämän vuoksi tämä asetus ei vaikuta kyseisiin
direktiiveihin. 
Ehdotus ei vaikuta EU:n talousarvioon, sillä
sen mukaisten tehtävien hoito ei edellytä lisärahoitusta eikä lisähenkilöstöä.
Euroopan valvontaviranomaisille kaavaillut tehtävät ovat osa kyseisille
viranomaisille jo nyt kuuluvia vastuualueita. Asianomaisia viranomaisia
koskevan hyväksytyn rahoitusselvityksen mukainen resurssien ja henkilöstön jako
on sen vuoksi riittävä mainittujen tehtävien hoitamiseksi. 
2012/0169 (COD)
Ehdotus
EUROOPAN PARLAMENTIN JA NEUVOSTON ASETUS
sijoitustuotteita koskevista
avaintietoasiakirjoista
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 114 artiklan,
ottavat huomioon Euroopan komission ehdotuksen[5],
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan keskuspankin
lausunnon[6],

ottavat huomioon Euroopan talous- ja
sosiaalikomitean lausunnon[7],

ovat kuulleet Euroopan tietosuojavaltuutettua,
noudattavat tavallista lainsäätämisjärjestystä,
sekä katsovat seuraavaa:
(1)       Yksityissijoittajille
tarjotaan yhä useammin laajaa erityyppisten sijoitustuotteiden valikoimaa
heidän harkitessaan sijoituksen tekoa. Kyseisillä tuotteilla tarjotaan usein
erityisiä sijoitusratkaisuja, jotka on suunniteltu yksityissijoittajien
tarpeiden mukaan mutta jotka ovat usein monimutkaisia ja vaikeaselkoisia.
Kyseisiin sijoitustuotteisiin sijoittaville annetaan nykyisin tietoja
koordinoimattomalla tavalla, eikä yksityissijoittaja useinkaan pysty näiden
tietojen avulla vertailemaan eri tuotteita toisiinsa ja saamaan käsitystä
tuotteiden ominaisuuksista. Tämän vuoksi yksityissijoittajat ovat usein tehneet
sijoituksia, joihin liittyviä riskejä ja kustannuksia he eivät ole täysin
ymmärtäneet, minkä seurauksena he ovat toisinaan kärsineet odottamattomia
tappioita. 
(2)       Yksityissijoittajille
tarjottavien sijoitustuotteiden läpinäkyvyyttä koskevien säännösten
parantaminen on tärkeä sijoittajansuojatoimenpide ja ennakkoedellytys
yksityissijoittajien luottamuksen palauttamiseksi finanssimarkkinoihin.
Ensimmäinen askel tähän suuntaan on jo otettu unionin tasolla siirtokelpoisiin
arvopapereihin kohdistuvaa yhteistä sijoitustoimintaa harjoittavia yrityksiä
(yhteissijoitusyritykset) koskevien lakien, asetusten ja hallinnollisten
määräysten yhteensovittamisesta 13 päivänä heinäkuuta 2009 annetulla
Euroopan parlamentin ja neuvoston direktiivillä 2009/65/EY[8] perustetun sijoittajalle
annettavia avaintietoja koskevan järjestelmän kehittämisen kautta. 
(3)       Erilaiset säännöt, jotka vaihtelevat
sen mukaan, mikä toimiala tarjoaa sijoitustuotteet ja millaista sääntelyä
alalla sovelletaan kansallisella tasolla, merkitsevät epätasapuolisia
toimintaedellytyksiä eri tuotteille ja jakelukanaville, mikä luo lisäesteitä
finanssipalvelujen ja -tuotteiden sisämarkkinoille. Jäsenvaltiot ovat jo
toteuttaneet erilaisia koordinoimattomia toimia sijoittajansuojatoimenpiteissä
olevien puutteiden korjaamiseksi, ja on todennäköistä, että ne jatkaisivat
niiden toteuttamista. Sijoitustuotteita koskevien tietojen antamisessa
noudatettavat erilaiset menettelytavat estävät tasapuolisten
toimintaedellytysten luomisen eri sijoitustuotteiden kehittäjille ja myyjille
ja vääristävät sen vuoksi kilpailua. Ne aiheuttavat myös sen, että
sijoittajansuojan taso unionissa on epäyhtenäinen. Erot ovat myös esteenä
sisämarkkinoiden toteutumiselle ja sujuvalle toiminnalle. Tämän vuoksi
tarkoituksenmukaisin oikeusperusta on SEUT-sopimuksen 114 artikla
sellaisena kuin sitä on tulkittu Euroopan unionin tuomioistuimen yhtenäisessä oikeuskäytännössä.
(4)       Erojen torjumiseksi unionin
tasolla on tarpeen antaa yhtenäiset avoimuussäännöt, joita sovelletaan kaikkiin
toimijoihin sijoitustuotteiden markkinoilla. Asetus on tarpeen sen
varmistamiseksi, että avaintietoasiakirjoille vahvistetaan yhteinen yhtenäinen
standardi asiakirjojen muodon ja sisällön yhdenmukaistamiseksi. Asetuksen
suoraan sovellettavilla säännöillä varmistettaisiin, että kaikkiin toimijoihin
sijoitustuotemarkkinoilla sovelletaan samoja vaatimuksia. Näin myös
varmistettaisiin tietojen yhtenäinen antaminen ehkäisemällä toisistaan
poikkeavat kansalliset vaatimukset, joita seuraisi direktiivin saattamisesta
osaksi kansallista lainsäädäntöä. Asetuksen käyttö on aiheellista myös sen
varmistamiseksi, että kaikkiin sijoitustuotteita myyviin toimijoihin
sovelletaan yhtenäisiä yksityissijoittajille annettavan avaintietoasiakirjan
toimittamista koskevia vaatimuksia. 
(5)       On olennaisen tärkeää, että
tietojen antamista sijoitustuotteista parannetaan, jotta yksityissijoittajien
luottamus finanssimarkkinoihin voitaisiin palauttaa, mutta yhtä tärkeää on myös
se, että näiden tuotteiden myyntiä säännellään tehokkaasti. Tämä asetus
täydentää Euroopan parlamentin ja neuvoston direktiivin 2004/39/EY[9] mukaisia jakelua koskevia
toimenpiteitä. Se täydentää myös Euroopan parlamentin ja neuvoston direktiivin
2002/92/EY[10]
mukaisia vakuutustuotteiden jakelua koskevia toimenpiteitä.
(6)       Tätä asetusta olisi
sovellettava kaikkiin niihin tuotteisiin niiden muodosta tai rakenteesta
riippumatta, jotka finanssipalveluala kehittää tarjotakseen
sijoitusmahdollisuuksia yksityissijoittajille, jos yhden tai useamman
omaisuuserän tuotto tai muut viitearvot kuin korko vaikuttavat sijoittajalle
tarjottuun tuottoon. Tähän olisi sisällyttävä sellaiset sijoitustuotteet kuin
sijoitusrahastot, sijoituspiirteitä sisältävät henkivakuutussopimukset ja
vähittäismarkkinoille tarkoitetut strukturoidut tuotteet. Näiden tuotteiden
tapauksessa sijoitukset eivät ole suoria eikä niitä ole tehty ostamalla tai
pitämällä hallussa varsinaisia omaisuuseriä. Tällaiset tuotteet toimivat sen
sijaan välittäjinä sijoittajan ja markkinoiden välillä, sillä niissä
paketoidaan, yhdistellään tai niputetaan yhteen omaisuuseriä erilaisten
riskialtistumien luomiseksi, erilaisten tuoteominaisuuksien tarjoamiseksi tai
erilaisten kustannusrakenteiden aikaansaamiseksi verrattuna suoraan
hallussapitoon. Paketointi voi antaa yksityissijoittajille tilaisuuden
noudattaa sijoitusstrategioita, jotka olisivat muutoin saavuttamattomissa tai
epäkäytännöllisiä, mutta se voi edellyttää myös lisätietojen antamista
erityisesti sijoitusten paketointitapojen vertailun mahdollistamiseksi. 
(7)       Jotta voidaan varmistaa, että
tätä asetusta sovelletaan pelkästään kyseisenkaltaisiin paketoituihin
sijoitustuotteisiin, vakuutustuotteet, joiden yhteydessä ei tarjota
sijoitusmahdollisuuksia, ja tuotteet, jotka ovat alttiina ainoastaan
korkoriskille, olisi jätettävä asetuksen soveltamisalan ulkopuolelle. Suoraan
omistetut omaisuuserät, kuten yritysten osakkeet tai valtion joukkovelkakirjat,
eivät ole paketoituja sijoitustuotteita, ja sen vuoksi ne olisi jätettävä
asetuksen soveltamisalan ulkopuolelle. Koska tämän asetuksen tavoitteena on
parantaa yksityissijoittajille markkinoitavia sijoitustuotteita koskevien
tietojen vertailtavuutta ja ymmärrettävyyttä, tätä asetusta ei tulisi soveltaa
ammatillisiin lisäeläkejärjestelmiin, jotka kuuluvat ammatillisia lisäeläkkeitä
tarjoavien laitosten toiminnasta ja valvonnasta 3 päivänä kesäkuuta 2003
annetun Euroopan parlamentin ja neuvoston direktiivin 2003/41/EY[11] tai vakuutus- ja
jälleenvakuutustoiminnan aloittamisesta ja harjoittamisesta (Solvenssi II) 25
päivänä marraskuuta 2009 annetun Euroopan parlamentin ja neuvoston direktiivin
2009/138/EY[12]
soveltamisalaan. Lisäksi tietyt lisäeläketuotteet, joihin ei sovelleta
direktiiviä 2003/41/EY, olisi jätettävä tämän asetuksen soveltamisalan
ulkopuolelle edellyttäen, että kansallisessa lainsäädännössä vaaditaan työnantajan
rahoitusosuutta ja että työntekijä ei voi valita eläketuotteen tarjoajaa.
Institutionaalisille sijoittajille tarkoitetut sijoitusrahastot eivät myöskään
kuulu tämän asetuksen soveltamisalaan, sillä niitä ei myydä
yksityissijoittajille. Sijoitustuotteet, joilla on tarkoitus kerätä säästöjä
yksityistä eläkettä varten, olisi kuitenkin sisällytettävä tämän asetuksen
soveltamisalaan, sillä ne kilpailevat usein muiden tämän asetuksen mukaisten
tuotteiden kanssa ja niitä jaellaan samaan tapaan yksityissijoittajille.
(8)       Tällä asetuksella
asetettavien velvoitteiden sekä arvopapereiden yleisölle tarjoamisen tai
kaupankäynnin kohteeksi ottamisen yhteydessä julkistettavasta esitteestä ja
direktiivin 2001/34/EY muuttamisesta 4 päivänä marraskuuta 2003 annetulla
Euroopan parlamentin ja neuvoston direktiivillä 2003/71/EY[13] ja direktiivillä 2009/138/EY
asetettujen velvoitteiden välisen suhteen selkeyttämiseksi on tarpeen säätää,
että mainittuja direktiivejä sovelletaan edelleen tämän asetuksen lisäksi.
(9)       Sijoitustuotteiden
kehittäjien – kuten rahastonhoitajien, vakuutusyritysten, arvopapereiden
liikkeeseenlaskijoiden, luottolaitosten tai sijoituspalveluyritysten – olisi
laadittava avaintietoasiakirja kehittämistään sijoitustuotteista, koska ne
tuntevat tuotteen parhaiten ja ovat siitä vastuussa. Sijoitustuotteen
kehittäjän olisi laadittava asiakirja ennen kuin tuotteet voidaan myydä
yksityissijoittajille. Jos tuotetta ei kuitenkaan myydä yksityissijoittajille,
avaintietoasiakirjaa ei ole tarpeen laatia, ja jos sijoitustuotteen kehittäjän
on käytännössä vaikea laatia avaintietoasiakirjaa, asiakirjan laadinta voidaan
antaa muiden tehtäväksi. Avaintietoasiakirjojen laajan levityksen ja
saatavuuden varmistamiseksi tässä asetuksessa olisi säädettävä sijoitustuotteen
kehittäjän mahdollisuudesta julkaista asiakirja valitsemallaan
verkkosivustolla.
(10)     Yksityissijoittajien
tarpeisiin vastaamiseksi on tarpeen varmistaa, että sijoitustuotteita koskevat
tiedot ovat paikkansapitäviä, tasapuolisia, selkeitä eivätkä kyseisien
sijoittajien kannalta harhaanjohtavia. Sen vuoksi tässä asetuksessa olisi
vahvistettava yhteiset standardit avaintietoasiakirjan laatimista varten, jotta
voidaan varmistaa, että asiakirja on yksityissijoittajien kannalta
ymmärrettävässä muodossa. Koska monilla yksityissijoittajilla on ongelmia
finanssialan erikoisterminologian ymmärtämisessä, asiakirjassa käytettävään
sanastoon ja kirjoitustyyliin olisi kiinnitettävä erityistä huomiota. Olisi
annettava säännöt myös kielestä, jolla asiakirja olisi laadittava. Lisäksi
yksityissijoittajien olisi kyettävä ymmärtämään avaintietoasiakirja joutumatta
turvautumaan muihin tietoihin.
(11)     Yksityissijoittajille olisi
annettava tiedot, jotka ovat tarpeen tietoon perustuvan sijoituspäätöksen
tekemiseksi ja eri sijoitustuotteiden vertailemiseksi, mutta jos tietoja ei
esitetä lyhyessä ja ytimekkäässä muodossa, ne ovat vaarassa jäädä käyttämättä.
Tämän vuoksi avaintietoasiakirjan olisi sisällettävä vain avaintietoja,
erityisesti tietoja tuotteen luonteesta ja ominaisuuksista, mukaan lukien
mahdolliset pääomatappiot, sekä tuotteen kustannuksista ja riskiprofiilista,
sekä merkityksellisiä tietoja tuotto- tai arvonkehityksestä ja eräitä muita
erityistietoja, jotka saattavat olla tarpeen käsityksen saamiseksi
erityyppisten tuotteiden ominaisuuksista, mukaan lukien eläkesuunnittelussa
käytettäviksi tarkoitettujen tuotteiden ominaisuudet. 
(12)     Avaintietoasiakirja olisi
laadittava muodossa, jossa yksityissijoittajat voivat vertailla eri
sijoitustuotteita, koska kuluttajien toimintatavat ja valmiudet edellyttävät
tietojen muodon, esitystavan ja sisällön huolellista mitoittamista tietojen
ymmärtämisen ja käytön optimoimiseksi. Jokaisessa asiakirjassa olisi
noudatettava samaa kohtien ja niiden otsikoiden järjestystä. Lisäksi
avaintietoasiakirjaan eri tuotteista sisällytettävien tietojen yksityiskohdat
ja tietojen esitystapa olisi yhdenmukaistettava laajemmin delegoiduilla
säädöksillä, joissa otetaan huomioon aiemmat ja käynnissä olevat kuluttajien
käyttäytymistä tarkastelevat tutkimukset sekä myös tulokset testeistä, joissa
tarkastellaan, kuinka tehokkaita erilaiset tietojen esitystavat ovat
kuluttajien kannalta. Joidenkin sijoitustuotteiden tapauksessa
yksityissijoittajalla on lisäksi mahdollisuus valita monista eri kohde-etuutena
olevista sijoituksista. Nämä tuotteet olisi otettava huomioon asiakirjan muodon
kehittämisessä. 
(13)     On yhä yleisempää, että
yksityissijoittajat eivät tavoittele sijoituspäätöksillään pelkästään tuottoa.
Heillä on usein myös muita tavoitteita, kuten sosiaalisia tai ympäristöön
liittyviä päämääriä. Tietojen antaminen sijoituksiin liittyvistä
ei-taloudellisista näkökohdista voi olla tärkeää kestäviä pitkän aikavälin
sijoituksia tekeville sijoittajille. Sijoitustuotteen kehittäjän asettamia
sosiaalisia taikka ympäristöön tai hallintotapaan liittyviä tavoitteita
koskevia tietoja voi kuitenkin olla vaikeaa vertailla tai tiedot saattavat
puuttua. Sen vuoksi on suotavaa yhdenmukaistaa laajemmin niihin tietoihin
liittyvät yksityiskohdat, jotka olisi annettava siitä, onko ympäristöön
liittyvät, sosiaaliset tai hallintotapaan liittyvät kysymykset otettu huomioon,
ja jos on, millä tavoilla. 
(14)     Avaintietoasiakirjan olisi
selkeästi erotuttava mahdollisesta markkinointiviestinnästä. Muiden
asiakirjojen ei tulisi vähentää avaintietoasiakirjan merkitystä. 
(15)     Jotta voidaan varmistaa, että
avaintietoasiakirja sisältää luotettavia tietoja, tässä asetuksessa olisi
edellytettävä, että sijoitustuotteiden kehittäjät pitävät avaintietoasiakirjan
ajan tasalla. Tietojen uudelleentarkastelun edellytyksiin ja tiheyteen sekä
avaintietoasiakirjan tarkistukseen liittyvät yksityiskohtaiset säännöt on tätä
varten tarpeen vahvistaa delegoidussa säädöksessä, jonka komissio hyväksyy.
(16)     Yksityissijoittajat tekevät
sijoituspäätöksensä avaintietoasiakirjojen perusteella. Sijoitustuotteiden
kehittäjillä on tämän vuoksi tärkeä vastuu yksityissijoittajia kohtaan tämän
asetuksen säännösten noudattamisesta. Sen vuoksi on tärkeä varmistaa, että
yksityissijoittajilla, jotka luottivat sijoituspäätöksensä tekemisessä tiettyyn
avaintietoasiakirjaan, on todelliset oikeudet korvausten hakemiseen. Olisi myös
varmistettava, että kaikilla yksityissijoittajilla on unionissa samanlainen
oikeus hakea korvausta vahingoista, joita heille saattaa aiheutua siksi, että
sijoitustuotteiden kehittäjät eivät noudata tässä asetuksessa vahvistettuja
vaatimuksia. Sijoitustuotteiden kehittäjien vastuuvelvollisuutta koskevat
säännöt olisi sen vuoksi yhdenmukaistettava. Tässä asetuksessa olisi
säädettävä, että yksityissijoittajan olisi pystyttävä saamaan tuotteen
kehittäjä vastuuseen tämän asetuksen rikkomisesta, jos tappio on aiheutunut
avaintietoasiakirjan käytöstä.
(17)     Koska yksityissijoittajilla ei
yleensä ole selkeää kuvaa sijoitustuotteiden kehittäjien sisäisistä
menettelyistä, olisi säädettävä todistustaakan kääntämisestä. Tuotteen
kehittäjän olisi todistettava, että avaintietoasiakirja on laadittu tämän
asetuksen mukaisesti. Yksityissijoittajan vastuulla olisi kuitenkin osoittaa,
että tappio on aiheutunut avaintietoasiakirjassa olevan tiedon käytöstä, sillä
tämä asia kuuluu suoraan yksityissijoittajan henkilökohtaiseen elämänpiiriin.
(18)     Sijoitustuotteen kehittäjän
vastuuvelvollisuutta koskevia asioita, joita ei kateta tällä asetuksella, olisi
käsiteltävä asiaa koskevien kansainvälisen yksityisoikeuden sääntöjen mukaan
määräytyvän sovellettavan kansallisen lainsäädännön mukaisesti.
Yksityissijoittajien nostamista vastuuvelvollisuutta koskevista kanteista
päättävän toimivaltaisen tuomioistuimen olisi määräydyttävä asiaa koskevien
kansainvälisen oikeuskäytännön sääntöjen mukaisesti. 
(19)     Jotta yksityissijoittaja
pystyy tekemään tietoon perustuvan päätöksen, sijoitustuotteiden myyjiä olisi
vaadittava antamaan avaintietoasiakirja hyvissä ajoin ennen liiketoimen
toteuttamista. Tätä vaatimusta olisi yleensä sovellettava riippumatta siitä,
missä ja miten liiketoimi toteutetaan. Myyjiä ovat sekä jakelijat että
sijoitustuotteiden kehittäjät itse, jos nämä päättävät myydä tuotteen suoraan
yksityissijoittajille. Tarvittavan joustavuuden ja oikeasuhteisuuden
varmistamiseksi yksityissijoittajien, jotka haluavat toteuttaa liiketoimen käyttäen
etäviestintävälinettä, olisi voitava saada avaintietokirja liiketoimen
toteuttamisen jälkeen. Avaintietoasiakirjasta olisi hyötyä sijoittajalle myös
tässä tapauksessa, sillä se mahdollistaa esimerkiksi sen, että sijoittaja voi
vertailla ostamaansa tuotetta avaintietoasiakirjassa kuvailtuun tuotteeseen.
Tämä asetus ei rajoita Euroopan parlamentin ja neuvoston direktiivin 2002/65/EY[14] soveltamista.
(20)     Olisi vahvistettava
yhdenmukaiset säännöt, joilla sijoitustuotetta myyvälle henkilölle annetaan
tietty valinnanvara välineestä, jolla avaintietoasiakirja toimitetaan
yksityissijoittajille, ja sallittava sähköisen viestinnän käyttö, jos se on
tarkoituksenmukaista ottaen huomioon liiketoimen olosuhteet.
Yksityissijoittajalle olisi kuitenkin annettava mahdollisuus saada tiedot
paperilla. Jotta kuluttajilla olisi mahdollisuus saada tietoa,
avaintietoasiakirja olisi aina toimitettava veloituksetta.
(21)     Jotta voidaan varmistaa, että
yksityissijoittajat luottavat sijoitustuotteisiin, olisi asetettava vaatimuksia
asianmukaisista sisäisistä menettelyistä, joilla varmistetaan, että
yksityissijoittajat saavat sijoitustuotteen kehittäjältä perustellun vastauksen
valituksiinsa.
(22)     Vaihtoehtoisissa
riidanratkaisumenettelyissä riidanratkaisu on nopeampaa ja halvempaa kuin
tuomioistuimessa ja tuomioistuinjärjestelmän työtaakka pienenee. Tämän vuoksi
sijoitustuotteiden kehittäjien ja sijoitustuotteita myyvien henkilöiden
velvollisuutena olisi oltava näihin menettelyihin osallistuminen, jos
yksityissijoittajat käynnistävät tällaisen menettelyn tässä asetuksessa
vahvistettujen oikeuksien ja velvoitteiden osalta, edellyttäen että sovelletaan
tiettyjä tehokkaan oikeusturvan periaatteen mukaisia suojatoimia.
Vaihtoehtoisten riidanratkaisumenettelyjen ei varsinkaan tulisi rajoittaa
tällaisten menettelyjen osapuolten oikeuksia nostaa kanne tuomioistuimessa. 
(23)     Koska yhteisöjen, jotka
toimivat finanssimarkkinoilla pankki-, vakuutus-, arvopaperi- ja
rahoitusaloilla, olisi laadittava sijoitustuotteista avaintietoasiakirja, on
erittäin tärkeää varmistaa sujuva yhteistyö sijoitustuotteiden kehittäjiä
valvovien eri viranomaisten välillä, jotta viranomaiset noudattaisivat yhteistä
toimintalinjaa tämän asetuksen soveltamisessa.
(24)     Joulukuussa 2010 annetun
komission tiedonannon ”Seuraamusjärjestelmien lujittaminen finanssipalvelujen
alalla”[15]
mukaisesti ja tässä asetuksessa asetettavien vaatimusten noudattamisen
varmistamiseksi on tärkeää, että jäsenvaltiot toteuttavat tarvittavat toimet
varmistaakseen, että tämän asetuksen rikkomisesta määrätään asianmukaisia
hallinnollisia seuraamuksia ja toimenpiteitä. Jotta voidaan varmistaa, että
seuraamukset ovat varoittavia, ja lujittaa sijoittajansuojaa varoittamalla
sijoittajia sijoitustuotteista, joiden markkinointi rikkoo tätä asetusta,
seuraamukset ja toimenpiteet olisi yleensä julkaistava lukuun ottamatta
tiettyjä tarkoin määriteltyjä olosuhteita.
(25)     Tämän asetuksen tavoitteiden
saavuttamiseksi komissiolle olisi siirrettävä valta hyväksyä Euroopan unionin
toiminnasta tehdyn sopimuksen 290 artiklan mukaisesti säädösvallan siirron
nojalla annettavia delegoituja säädöksiä, joilla tarkennetaan yksityiskohtia,
jotka koskevat avaintietoasiakirjan esitystapaa ja muotoa,
avaintietoasiakirjaan sisällytettävien tietojen sisältöä, avaintietoasiakirjan toimitusajankohtaa
koskevia yksityiskohtaisia vaatimuksia ja asiakirjan tarkistamista ja
uudelleentarkastelua. On erityisen tärkeää, että komissio asiaa
valmistellessaan toteuttaa asianmukaiset kuulemiset. Komission olisi
delegoituja säädöksiä valmistellessaan ja laatiessaan varmistettava, että
asianomaiset asiakirjat toimitetaan Euroopan parlamentille ja neuvostolle
yhtäaikaisesti, hyvissä ajoin ja asianmukaisesti. 
(26)     Komission olisi hyväksyttävä
EAMV:n, EPV:n ja EVLEV:n 8 artiklan mukaisesti laatimat teknisten
sääntelystandardien luonnokset, jotka koskevat riskien ja hyötyjen
esittämisessä käytettäviä menetelmiä sekä kustannusten laskentaa, säädösvallan
siirron nojalla annettavilla delegoiduilla säädöksillä Euroopan unionin
toiminnasta tehdyn sopimuksen 290 artiklan sekä asetusten (EU) N:o 1093/2010,
1094/2010 ja 1095/2010 10–14 artiklan mukaisesti. 
(27)     Yksilöiden suojelusta
henkilötietojen käsittelyssä ja näiden tietojen vapaasta liikkuvuudesta 24
päivänä lokakuuta 1995 annetulla Euroopan parlamentin ja neuvoston
direktiivillä 95/46/EY[16]
säännellään jäsenvaltioissa tämän asetuksen yhteydessä ja toimivaltaisten
viranomaisten valvonnassa tapahtuvaa henkilötietojen käsittelyä. Yksilöiden
suojelusta yhteisöjen toimielinten ja elinten suorittamassa henkilötietojen
käsittelyssä ja näiden tietojen vapaasta liikkuvuudesta 18 päivänä joulukuuta
2000 annetulla Euroopan parlamentin ja neuvoston asetuksella (EY) N:o 45/2001[17] säännellään Euroopan
valvontaviranomaisten tämän asetuksen mukaisesti Euroopan tietosuojavaltuutetun
valvonnassa harjoittamaa henkilötietojen käsittelyä. Tämän asetuksen yhteydessä
harjoitettavan henkilötietojen käsittelyn, kuten toimivaltaisten viranomaisten
välisen henkilötietojen vaihdon tai siirron, olisi tapahduttava direktiivin
95/46/EY mukaisesti ja Euroopan valvontaviranomaisten harjoittaman tietojen
vaihdon tai siirron olisi tapahduttava asetuksen (EY) N:o 45/2001 mukaisesti.
(28)     Vaikka yhteissijoitusyritykset
ovat tässä asetuksessa tarkoitettuja sijoitustuotteita, direktiivissä
2009/65/EY asetetut sijoittajan avaintietoja koskevat vaatimukset merkitsevät
sitä, että kyseisenkaltaisille yhteissijoitusyrityksille olisi kohtuullista
myöntää tämän asetuksen voimaantulon jälkeen viiden vuoden pituinen
siirtymäkausi, jonka aikana niihin ei sovellettaisi tätä asetusta. Kyseisen
kauden jälkeen tätä asetusta alettaisiin soveltaa myös niihin, jollei
siirtymäkautta pidennetä.
(29)     Tätä asetusta olisi
tarkasteltava uudelleen neljän vuoden kuluttua sen voimaantulosta markkinoilla
tapahtuvan kehityksen, kuten uusien sijoitustuotetyyppien markkinoille tulon,
sekä unionin oikeuden muilla aloilla tapahtuvan kehityksen ja jäsenvaltioiden
kokemusten ottamiseksi huomioon. Uudelleentarkastelussa olisi arvioitava, saako
keskivertoyksityissijoittaja käyttöön otettujen toimenpiteiden ansiosta
paremman käsityksen sijoitustuotteista ja ovatko toimenpiteet parantaneet
tuotteiden vertailukelpoisuutta. Siinä olisi tutkittava myös sitä, olisiko
yhteissijoitusyrityksiin sovellettavaa siirtymäkautta pidennettävä vai voitaisiinko
yhteissijoitusyritysten kohtelussa harkita muita vaihtoehtoja.
Uudelleentarkastelun perusteella komission olisi toimitettava Euroopan
parlamentille ja neuvostolle kertomus sekä tarvittaessa lainsäädäntöehdotuksia.

(30)     Jotta sijoitustuotteiden
kehittäjille ja myyjille annettaisiin riittävästi aikaa valmistautua tämän
asetuksen vaatimusten käytännön soveltamiseen, tämän asetuksen vaatimuksia
olisi alettava soveltaa vasta kahden vuoden kuluttua tämän asetuksen
voimaantulosta. 
(31)     Tässä asetuksessa kunnioitetaan
perusoikeuksia ja otetaan huomioon erityisesti Euroopan unionin
perusoikeuskirjassa tunnustetut periaatteet.
(32)     Koska toteutettavan toimen
tavoitetta, eli yksityissijoittajien suojan vahvistamista ja heidän
luottamuksensa parantamista sijoitustuotteisiin, mukaan lukien tilanteet,
joissa kyseisiä tuotteita myydään rajojen yli, ei voida saavuttaa riittävässä
määrin, jos jäsenvaltiot toimisivat riippumattomasti toisistaan, sillä havaitut
puutteet voidaan poistaa vain Euroopan tasolla toteutettavalla toimella ja
tavoite voidaan näin ollen vaikutustensa vuoksi saavuttaa paremmin Euroopan
unionin tasolla, Euroopan unioni voi toteuttaa toimenpiteitä Euroopan unionista
tehdyn sopimuksen 5 artiklassa vahvistetun toissijaisuusperiaatteen mukaisesti.
Mainitussa artiklassa vahvistetun suhteellisuusperiaatteen mukaisesti tässä
asetuksessa ei ylitetä sitä, mikä on näiden tavoitteiden saavuttamiseksi
tarpeen,
OVAT HYVÄKSYNEET TÄMÄN ASETUKSEN:
I LUKU
KOHDE, SOVELTAMISALA JA MÄÄRITELMÄT
1 artikla
Tässä asetuksessa vahvistetaan yhtenäiset
säännöt sijoitustuotteiden kehittäjien laatiman avaintietoasiakirjan muodosta
ja sisällöstä sekä yhtenäiset säännöt kyseisen asiakirjan toimittamisesta
yksityissijoittajille.
2 artikla
Tätä asetusta sovelletaan sijoitustuotteiden kehittämiseen
ja myymiseen. 
Tätä asetusta ei kuitenkaan sovelleta
seuraaviin tuotteisiin:
a)     vakuutustuotteet,
joilla ei ole takaisinostoarvoa tai joiden takaisinostoarvo ei ole kokonaan tai
osittain eikä suoraan tai välillisesti alttiina markkinoiden vaihteluille; 
b)     talletukset,
joiden tuottoaste määräytyy suhteessa korkoon; 
c)     direktiivin
2003/71/EY 1 artiklan 2 kohdan b–g, i ja j alakohdassa tarkoitetut arvopaperit;

d)     muut
arvopaperit, jotka eivät sisällä johdannaista; 
e)     direktiivin
2003/41/EY tai direktiivin 2009/138/EY soveltamisalaan kuuluvat ammatilliset
lisäeläkejärjestelmät; ja
f)      eläketuotteet,
joiden osalta kansallisessa lainsäädännössä vaaditaan työnantajan
rahoitusosuutta ja joissa työntekijä ei voi valita eläketuotteen tarjoajaa.
3 artikla
1.           Kun
tämän asetuksen soveltamisalaan kuuluviin sijoitustuotteiden kehittäjiin
sovelletaan myös direktiiviä 2003/71/EY, niihin on sovellettava sekä tätä
asetusta että direktiiviä 2003/71/EY.
2.           Kun tämän asetuksen soveltamisalaan kuuluviin sijoitustuotteiden
kehittäjiin sovelletaan myös direktiiviä 2009/138/EY, niihin on sovellettava
sekä tätä asetusta että direktiiviä 2009/138/EY.
4 artikla
Tässä asetuksessa tarkoitetaan:
a)                   ’sijoitustuotteella’ sijoitusta, jonka erääntymispäivänä sijoittajalle
takaisin maksettava määrä on sijoituksen oikeudellisesta muodosta riippumatta
alttiina viitearvojen vaihteluille tai yhdestä tai useammasta sellaisesta
omaisuuserästä saatavien tuottojen vaihteluille, jota sijoittaja ei hanki
suoraan;
b)       ’sijoitustuotteen
kehittäjällä’
i)        ketä tahansa luonnollista henkilöä tai
oikeushenkilöä, joka kehittää sijoitustuotteen;
ii)       ketä tahansa luonnollista henkilöä tai
oikeushenkilöä, joka tekee muutoksia olemassa olevaan sijoitustuotteeseen
muuttamalla sen riski-hyötyprofiilia tai kustannuksia, joita
sijoitustuotteeseen tehtävästä sijoituksesta aiheutuu; 
c)       ’yksityissijoittajilla’
i)        direktiivin 2004/39/EY 4 artiklan 1
kohdan 12 alakohdassa määriteltyjä yksityisasiakkaita; 
ii)       direktiivissä 2002/92/EY tarkoitettuja
asiakkaita;
d)      ’eläketuotteilla’
tuotteita, joiden pääasialliseksi tarkoitukseksi katsotaan kansallisen
lainsäädännön nojalla eläketulojen tarjoaminen sijoittajalle ja jotka antavat
sijoittajalle oikeuden tiettyihin etuuksiin; 
e)      ’pysyvällä
välineellä’ direktiivin 2009/65/EY 2 artiklan 1 kohdan m alakohdassa
määriteltyä pysyvää välinettä; 
f)       ’toimivaltaisilla
viranomaisilla’ jäsenvaltioiden kansallisia viranomaisia, jotka on valtuutettu
lailla valvomaan sijoitustuotteen kehittäjää tai henkilöä, joka myy
sijoitustuotteen yksityissijoittajalle.
II LUKU
AVAINTIETOASIAKIRJA
1 jakso
Avaintietoasiakirjan laatiminen
5 artikla
Sijoitustuotteen kehittäjän on laadittava
tässä asetuksessa säädettyjen vaatimusten mukainen avaintietoasiakirja
jokaisesta tuottamastaan sijoitustuotteesta ja julkaistava asiakirjat
valitsemallaan verkkosivustolla ennen kuin sijoitustuotetta voidaan myydä
yksityissijoittajille. 
II jakso
Avaintietoasiakirjan muoto ja sisältö
6 artikla
1.           Avaintietoasiakirjan on
oltava ajantasainen, vilpitön ja selkeä, eikä se saa olla harhaanjohtava. 
2.           Avaintietoasiakirjan on
oltava erillinen asiakirja, joka on selkeästi erillään markkinointiaineistosta.
3.           Avaintietoasiakirja on
laadittava tiiviinä asiakirjana, joka on
a)       esitystapansa,
asettelunsa ja kirjasinkokonsa puolesta helppolukuinen;
b)      selkeästi
laadittu sellaisella kielellä, joka auttaa yksityissijoittajaa ymmärtämään
tiedot, erityisesti koska
i) kieli on selkeää, ytimekästä ja
helppotajuista;
ii) ammattikielen käyttöä on vältetty;
iii) teknisten termien käyttöä on vältetty, jos
niiden sijasta voidaan käyttää yleiskielen sanoja.
4.           Jos avaintietoasiakirjassa
käytetään värejä, ne eivät saa vähentää tietojen ymmärrettävyyttä siinä
tapauksessa, että avaintietoasiakirja tulostetaan tai valokopioidaan
mustavalkoisena.
5.           Jos avaintietoasiakirjassa
käytetään sijoitustuotteen kehittäjän tai sen yritysryhmän yritysbrandausta tai
logoa, se ei saa hämmentää yksityissijoittajaa eikä tekstin ymmärrettävyyttä.
7 artikla
Avaintietoasiakirja on kirjoitettava sen
jäsenvaltion virallisella kielellä tai yhdellä sen jäsenvaltion virallisista
kielistä, jossa sijoitustuotetta myydään, tai kyseisen jäsenvaltion
toimivaltaisen virnaomaisen hyväksymällä kielellä, taikka jos se on kirjoitettu
eri kielellä, se on käännettävä yhdelle näistä kielistä.
8 artikla
1.           Otsikko ”Avaintietoasiakirja”
on merkittävä näkyvästi avaintietoasiakirjan ensimmäisen sivun yläosaan.
Suoraan nimen alapuolella on oltava selittävä teksti. Sen sisällön on oltava
seuraava: 
”Tämä asiakirja antaa sijoittajalle avaintiedot
tästä sijoitustuotteesta. Asiakirja ei ole markkinointiaineistoa. Kyseiset
tiedot on annettava lakisääteisesti, jotta sijoittaja ymmärtäisi tämän
sijoitustuotteen luonteen ja siihen liittyvät sijoitusriskit. Asiakirjaan
tutustumista suositellaan, jotta sijoittaja voisi tehdä sijoituspäätöksensä
tietoon perustuen.”
2.           Avaintietoasiakirjassa on oltava seuraavat tiedot:
a)       asiakirjan
ensimmäisessä osiossa sijoitustuotteen nimi ja sen kehittäjän tunnistetiedot; 
b)       osiossa
”Mikä tämä sijoitus on?” sijoitustuotteen luonne ja tärkeimmät ominaisuudet,
mukaan lukien 
i) sijoitustuotteen tyyppi;
ii) sijoitustuotteen tavoitteet ja keinot niiden
saavuttamiseksi; 
iii) ilmoitus siitä, onko sijoitustuotteen
kehittäjällä tiettyjä ympäristöön liittyviä, sosiaalisia tai hallintotapaan
liittyviä tavoitteita joko liiketoiminnassaan tai sijoitustuotteen osalta, ja
jos on, ilmoitus asetetuista tavoitteista ja siitä, kuinka ne aiotaan
saavuttaa;
iv) jos sijoitustuotteeseen liittyy
vakuutusetuuksia, yksityiskohtaiset tiedot kyseisistä etuuksista;
v) sijoitustuotteen voimassaoloaika, jos se on
tiedossa; 
vi) tulosskenaariot, jos niillä on merkitystä
tuotteen luonnetta ajatellen;
c)       osiossa
”Voiko sijoittajalle aiheutua taloudellista tappiota?” lyhyt selvitys siitä,
ovatko pääomanmenetykset mahdollisia, mukaan lukien 
i) mahdolliset takuut tai pääomasuoja sekä niille
mahdollisesti asetetut rajoitukset; 
ii) tieto siitä, kuuluuko sijoitustuote korvaus-
tai takuujärjestelmän soveltamisalaan;
d)      osiossa
”Mihin tuote on tarkoitettu?” suositeltava vähimmäispitoaika ja tuotteen
ennakoitu likviditeettiprofiili, mukaan lukien maininta siitä, voiko tuotteesta
luopua ennen eräpäivää ja luopumisen ehdot, ottaen huomioon sijoitustuotteen
riski-hyötyprofiili ja sijoitustuotteen tavoitteena oleva markkinakehitys;
e)       osiossa
”Mitkä ovat riskit ja mitä sijoittaja saa mahdollisesti takaisin?”
sijoitustuotteen riski-hyötyprofiili, mukaan lukien tämän profiilin
yleisindikaattori ja varoitukset, jotka liittyvät mahdollisiin
erityisriskeihin, joita ei välttämättä ole otettu kokonaisuudessaan huomioon
yleisindikaattorissa; 
f)       osiossa
”Mitä kustannuksia sijoittajalle aiheutuu?” sijoitustuotteeseen tehtävästä
sijoituksesta aiheutuvat kustannukset (sijoittajalle aiheutuvat suorat ja
välilliset kustannukset), mukaan lukien kustannusten yleisindikaattorit;
g)       osiossa
”Millaista tuottoa tuotteesta on saatu aiemmin?” sijoitustuotteen aiemmat
tuotot, jos tällä on merkitystä tuotteen luonnetta ja tuloshistorian pituutta
ajatellen;
h)       eläketuotteita
koskevassa osiossa ”Mitä etuuksia saadaan eläköitymisen jälkeen?”
tulevaisuudessa mahdollisesti saatavia maksuja koskevat ennusteet.
3.           Sijoitustuotteen kehittäjä voi liittää mukaan muita
tietoja vain, jos se on tarpeen, jotta yksityissijoittaja voi tehdä tietoon
perustuvan sijoituspäätöksen tietystä sijoitustuotteesta. 
4.           Edellä 2 kohdassa tarkoitetut tiedot on esitettävä
yhteisen mallin mukaan, mukaan lukien yhtenäiset otsikot ja 2 kohdan mukainen
standardoitu järjestys, jotta tietoja voidaan vertailla mitä tahansa muuta
sijoitustuotetta koskevaan avaintietoasiakirjaan. Avaintietoasiakirjassa on
oltava näkyvästi esillä yhteinen tunnus, jotta se voidaan erottaa muista
asiakirjoista.
5.           Siirretään komissiolle valta antaa 23 artiklan mukaisesti
delegoituja säädöksiä, joissa täsmennetään 2 kohdassa tarkoitettujen tietojen
esitystapaa ja sisältöä koskevat yksityiskohdat, muiden sellaisten 3 kohdassa
tarkoitettujen tietojen, joita tuotteen kehittäjä voi sisällyttää
avaintietoasiakirjaan, esitystapa ja yksityiskohdat sekä 4 kohdassa
tarkoitetun yhteisen mallin ja yhteisen tunnuksen yksityiskohdat. Komissio
ottaa huomioon sijoitustuotteiden väliset erot ja yksityissijoittajien
valmiudet sekä sijoitustuotteiden muut ominaisuudet, joiden perusteella
yksityissijoittajat voivat tehdä valinnan erilaisten kohde-etuutena olevien
sijoitusten tai muiden tuotteeseen liittyvien vaihtoehtojen välillä, mukaan
lukien tilanteet, joissa tämä valinta voidaan tehdä eri ajankohtina tai joissa
sitä voidaan muuttaa myöhemmin. 
6.           Euroopan pankkiviranomainen (EPV), Euroopan vakuutus- ja
lisäeläkeviranomainen (EVLEV) ja Euroopan arvopaperimarkkinaviranomainen (EAMV)
laativat luonnoksia sääntelystandardeiksi, joissa määritetään 
a)       tämän
artiklan 2 kohdan e alakohdassa tarkoitettujen riskien ja hyötyjen
esittämisessä käytettävät menetelmät; ja 
b)       tämän
artiklan 2 kohdan f alakohdassa tarkoitettujen kustannusten laskenta.
Teknisten sääntelystandardien luonnoksissa on
otettava huomioon erityyppiset sijoitustuotteet. Euroopan valvontaviranomaiset
toimittavat kyseiset teknisten sääntelystandardien luonnokset komissiolle
viimeistään […].
Siirretään komissiolle valta hyväksyä teknisiä
sääntelystandardeja asetuksen (EU) N:o 1093/2010 10–14 artiklassa, asetuksen
(EU) N:o 1094/2010 10–14 artiklassa ja asetuksen (EU) N:o 1095/2010 10–14
artiklassa vahvistetun menettelyn mukaisesti.
9 artikla
Markkinointiviestintä, joka sisältää
sijoitustuotteeseen liittyviä erityistietoja, ei saa sisältää lausumia, jotka
ovat ristiriidassa avaintietoasiakirjaan sisältyvien tietojen kanssa tai jotka
heikentävät avaintietoasiakirjan merkitystä. Markkinointiviestinnässä on oltava
ilmoitus avaintietoasiakirjan saatavillaolosta ja tietoja asiakirjan saannista.

10 artikla
1.           Sijoitustuotteen kehittäjän
on tarkasteltava avaintietoasiakirjaan sisältyviä tietoja säännöllisesti
uudelleen ja tarkistettava asiakirjaa, jos uudelleentarkastelussa ilmenee
muutoksia, jotka siihen on tarpeen tehdä. 
2.           Siirretään komissiolle valta antaa 23 artiklan mukaisesti
delegoituja säädöksiä, joissa vahvistetaan avaintietoasiakirjaan sisältyvien
tietojen uudelleentarkastelua ja avaintietoasiakirjan tarkistamista koskevat
yksityiskohtaiset säännöt, joita sovelletaan seuraaviin:  
a)       avaintietoasiakirjaan
sisältyvien tietojen uudelleentarkastelun edellytykset ja tiheys;
b)       edellytykset,
joiden täyttyessä avaintietoasiakirjaan sisältyviä tietoja on tarkistettava ja
joiden täyttyessä tarkistetun avaintietoasiakirjan julkaiseminen on pakollista
tai vapaaehtoista; 
c)       erityisedellytykset,
joiden täyttyessä avaintietoasiakirjaan sisältyviä tietoja on tarkasteltava
uudelleen tai avaintietoasiakirjaa tarkistettava, jos sijoitustuotetta ei
aseteta jatkuvasti yksityissijoittajien saataville; 
d)       olosuhteet,
joissa yksityissijoittajille on annettava tietoa heidän ostamaansa
sijoitustuotetta koskevasta tarkistetusta avaintietoasiakirjasta.
11 artikla
1.           Jos sijoitustuotteen
kehittäjä on laatinut avaintietoasiakirjan, joka ei täytä 6, 7 ja
8 artiklan mukaisia vaatimuksia ja johon yksityissijoittaja on tukeutunut
tehdessään sijoituspäätöstä, kyseinen yksityissijoittaja voi vaatia
sijoitustuotteen kehittäjää korvaamaan avaintietoasiakirjan käytön vuoksi
kärsimänsä tappion.
2.           Kun yksityissijoittaja esittää näyttöä
avaintietoasiakirjaan sisältyvien tietojen käytöstä aiheutuneesta tappiosta,
sijoitustuotteen kehittäjän on osoitettava, että avaintietoasiakirja on
laadittu tämän asetuksen 6, 7 ja 8 artiklan mukaisesti. 
3.           Edellä 2 kohdassa tarkoitettua todistustaakan jakoa ei saa
muuttaa ennakkoon sopimuksella. Tällaisiin ennakkoon tehtyihin sopimuksiin
sisältyvät lausekkeet eivät sido yksityissijoittajaa. 
III jakso
Avaintietoasiakirjan toimittaminen
12 artikla
1.         Henkilön,
joka myy sijoitustuotetta yksityissijoittajille, on toimitettava sijoittajille
avaintietoasiakirja hyvissä ajoin ennen sijoitustuotteeseen liittyvän
liiketoimen toteuttamista.
2.         Poiketen
siitä, mitä 1 kohdassa säädetään, sijoitustuotteen myyvä henkilö voi toimittaa
avaintietoasiakirjan yksityissijoittajalle viipymättä liiketoimen toteuttamisen
jälkeen: 
a)       kun yksityissijoittaja
päättää toteuttaa liiketoimen käyttämällä etäviestintävälinettä, jos
b)       avaintietoasiakirjan
toimittaminen 1 kohdan mukaisesti on mahdotonta ja
c)       jos sijoitustuotteen myyvä henkilö on antanut tämän seikan tiedoksi
yksityissijoittajalle.
3.         Jos
samaa sijoitustuotetta koskevat perättäiset liiketoimet suoritetaan
yksityissijoittajan lukuun noudattaen ohjeita, jotka kyseinen sijoittaja on
antanut sijoitustuotteen myyvälle henkilölle ennen ensimmäistä liiketoimea, 1
kohdan mukaista avaintietoasiakirjan toimitusvelvollisuutta sovelletaan vain
ensimmäiseen liiketoimeen. 
4.           Siirretään komissiolle valta antaa 23 artiklan mukaisesti
delegoituja säädöksiä, joissa määritetään 
a)       edellytykset,
jotka täyttämällä noudatetaan 1 kohdan mukaista vaatimusta avaintietoasiakirjan
toimittamisesta hyvissä ajoin;
b)       menetelmä
ja määräaika avaintietoasiakirjan toimittamiselle 2 kohdan mukaisesti.
13 artikla
1.           Sijoitustuotteen myyvän
henkilön on toimitettava avaintietoasiakirja yksityissijoittajille
veloituksetta.  
2.           Sijoitustuotteen myyvän henkilön on toimitettava
avaintietoasiakirja yksityissijoittajille jollakin seuraavalla välineellä: 
a)   paperilla; 
b)   käyttäen muuta
pysyvää välinettä kuin paperia, jos 4 kohdassa säädetyt edellytykset täyttyvät;
tai
c)   verkkosivuston
välityksellä, jos 5 kohdassa säädetyt edellytykset täyttyvät.
3.           Jos avaintietoasiakirja toimitetaan käyttäen muuta pysyvää
välinettä kuin paperia tai verkkosivuston välityksellä, yksityissijoittajille
on kuitenkin toimitettava pyynnöstä veloituksetta paperiversio. 
4.           Avaintietoasiakirja voidaan toimittaa käyttäen muuta
pysyvää välinettä kuin paperia, jos seuraavat edellytykset täyttyvät: 
a)     pysyvän
välineen käyttö on tarkoituksenmukaista tilanteessa, jossa sijoitustuotteen
myyvän henkilön ja yksityissijoittajan välinen liiketoiminta tapahtuu; ja 
b)     yksityissijoittajalle
on annettu mahdollisuus valita paperilla ja pysyvää välinettä käyttäen
toimitettavien tietojen välillä, ja sijoittaja on valinnut kyseisen muun
välineen. 
5.           Avaintietoasiakirja voidaan toimitetaan verkkosivuston
välityksellä, jos avaintietoasiakirja on osoitettu henkilökohtaisesti
yksityissijoittajalle tai jos seuraavat edellytykset täyttyvät: 
a)     avaintietoasiakirjan
toimittaminen verkkosivuston välityksellä on tarkoituksenmukaista tilanteessa,
jossa sijoitustuotteen myyvän henkilön ja yksityissijoittajan välinen
liiketoiminta tapahtuu; 
b)     yksityissijoittaja
on antanut suostumuksensa avainasiakirjan toimittamiseen verkkosivuston
välityksellä;
c)     yksityissijoittajalle
on ilmoitettu sähköisesti verkkosivuston osoite ja paikka, johon
avaintietoasiakirja on verkkosivustolla asetettu saataville;
d)     jos
avaintietoasiakirjaa on tarkistettu 10 artiklan mukaisesti, kaikki tarkistetut
versiot on myös asetettava yksityissijoittajan saataville;
e)     varmistetaan,
että avaintietoasiakirja on saatavilla kyseisellä verkkosivustolla niin pitkän
ajan kuin yksityissijoittajan voidaan kohtuudella odottaa tarvitsevan siihen
tutustumiseen.
6.           Edellä olevaa 4 ja 5 kohtaa sovellettaessa tietojen
toimittaminen käyttäen muuta pysyvää välinettä kuin paperia tai verkkosivuston
välityksellä on katsottava tarkoituksenmukaiseksi tilanteessa, jossa
sijoitustuotteen myyvän henkilön ja yksityissijoittajan välinen liiketoiminta
toteutetaan, jos voidaan osoittaa, että yksityissijoittajalla on säännöllinen
mahdollisuus käyttää internetiä. Osoituksena tästä pidetään sitä, että
yksityissijoittaja antaa sähköpostiosoitteen tämän liiketoiminnan toteuttamista
varten.
III LUKU
VALITUKSET, MUUTOKSENHAKU JA YHTEISTYÖ 
14 artikla
Sijoitustuotteen kehittäjän on otettava
käyttöön asianmukaiset menettelyt ja järjestelyt, joilla varmistetaan, että
yksityissijoittajat, jotka ovat tehneet avaintietoasiakirjaan liittyvän
valituksen, saavat perustellun vastauksen ajoissa ja asianmukaisesti. 
15 artikla
1.           Jos yksityissijoittaja
käynnistää kansallisessa lainsäädännössä säädetyn vaihtoehtoisen
riidanratkaisumenettelyn sijoitustuotteiden kehittäjää tai sijoitustuotteita
myyvää henkilöä vastaan tämän asetuksen mukaisesti vahvistettuja oikeuksia ja
velvoitteita koskevan riidan vuoksi, sijoitustuotteen kehittäjän tai
sijoitustuotteita myyvän henkilön on osallistuttava kyseiseen menettelyyn,
edellyttäen että se täyttää seuraavat vaatimukset:
a)     menettely ei
johda sitoviin päätöksiin; 
b)     vanhentumisaika
kanteen nostamiseksi tuomioistuimessa keskeytyy vaihtoehtoisen
riidanratkaisumenettelyn keston ajaksi;
c)     vaateen
vanhentumisaika keskeytyy menettelyn keston ajaksi;
d)     menettely on
veloitukseton tai kohtuuhintainen kansallisessa lainsäädännössä täsmennetyllä
tavalla; 
e)     osapuolilla
on pääsy menettelyyn muutenkin kuin sähköisin keinoin;
f)      väliaikaiset
toimenpiteet ovat mahdollisia poikkeuksellisissa tapauksissa, joissa tilanteen
kiireellisyys niin edellyttää.
2.           Jäsenvaltioiden on ilmoitettava komissiolle tahot, joilla
on toimivalta käsitellä 1 kohdassa tarkoitettuja menettelyjä, viimeistään
[lisätään tarkka päivämäärä: 6 kuukauden kuluttua tämän asetuksen
voimaantulosta / soveltamisen alkamisesta]. Niiden on myös ilmoitettava
komissiolle viipymättä näitä tahoja koskevista mahdollisista myöhemmistä
muutoksista. 
3.           Tahojen, joilla on toimivalta käsitellä 1 kohdassa
tarkoitettuja menettelyjä, on tehtävä yhteistyötä toistensa kanssa tämän
asetuksen soveltamisen yhteydessä ilmenevien rajat ylittävien riitojen
ratkaisemisessa.
16 artikla
Sovellettaessa tätä asetusta toimivaltaisten
viranomaisten on tehtävä yhteistyötä toistensa kanssa sekä 15 artiklassa
tarkoitetuista tuomioistuimen ulkopuolisista valitus- ja
oikeussuojamenettelyistä vastuussa olevien tahojen kanssa. 
Toimivaltaisten viranomaisten on erityisesti
viipymättä toimitettava toisilleen tiedot, jotka ovat tarpeen niille tämän
asetuksen nojalla kuuluvien tehtävien hoitamiseksi.
17 artikla
1.           Jäsenvaltioiden on
sovellettava direktiiviä 95/46/EY niissä tämän asetuksen nojalla suoritettavaan
henkilötietojen käsittelyyn.
2.           Euroopan parlamentin ja
neuvoston asetusta (EY) N:o 45/2001 sovelletaan EPV:n, EVLEV:n ja EAMV:n
suorittamaan henkilötietojen käsittelyyn.
IV LUKU
HALLINNOLLISET SEURAAMUKSET JA TOIMENPITEET 
18 artikla
1.           Jäsenvaltioiden on annettava
säännöt, joissa vahvistetaan asianmukaiset hallinnolliset seuraamukset ja
toimenpiteet, joita sovelletaan tilanteissa, joissa on kyse tämän asetuksen
säännösten rikkomisesta, ja toteutettava kaikki tarvittavat toimenpiteet niiden
täytäntöönpanon varmistamiseksi. Seuraamusten ja toimenpiteiden on oltava
tehokkaita, oikeasuhteisia ja varoittavia. 
Jäsenvaltioiden on annettava ensimmäisessä
alakohdassa tarkoitetut säännöt tiedoksi komissiolle ja Euroopan valvontaviranomaisten
sekakomitealle viimeistään [24 kuukauden kuluttua tämän asetuksen
voimaantulosta]. Jäsenvaltioiden on annettava niitä koskevat myöhemmät
muutokset viipymättä tiedoksi komissiolle ja Euroopan valvontaviranomaisten
sekakomitealle.
2.           Käyttäessään 19 artiklan mukaisia valtuuksiaan
toimivaltaisten viranomaisten on tehtävä tiivistä yhteistyötä sen
varmistamiseksi, että hallinnolliset toimenpiteet ja seuraamukset johtavat
tuloksiin, joita tällä asetuksella toivotaan saavutettavan, ja koordinoitava
toimintansa, jotta vältetään mahdolliset kaksinkertaiset ja päällekkäiset
toimet sovellettaessa hallinnollisia toimenpiteitä ja seuraamuksia rajat
ylittävissä tapauksissa. 
19 artikla
1.           Tätä artiklaa sovelletaan
seuraaviin säännösten rikkomisiin: 
a)     avaintietoasiakirja
ei ole 6 artiklan 1–3 kohdan ja 7 artiklan mukainen;
b)     avaintietoasiakirja
ei sisällä 8 artiklan 1 ja 2 kohdan mukaisia tietoja tai sen esitystapa ei ole
8 artiklan 4 kohdan mukainen; 
c)     markkinointiviestintä
sisältää sijoitustuotteeseen liittyviä tietoja, jotka ovat ristiriidassa
avaintietoasiakirjassa olevien tietojen kanssa, ja rikkoo siten 9 artiklaa;
d)     avaintietoasiakirjaa
ei tarkastella uudelleen eikä tarkisteta 10 artiklan mukaisesti;
e)     avaintietoasiakirjaa
ei ole toimitettu hyvissä ajoin 12 artiklan 1 kohdan mukaisesti;
f)      avaintietoasiakirjaa
ei ole toimitettu veloituksetta 13 artiklan 1 kohdan mukaisesti.
2.           Jäsenvaltioiden on varmistettava, että toimivaltaisilla
viranomaisilla on valtuudet määrätä vähintään seuraavat hallinnolliset
toimenpiteet ja seuraamukset: 
a)     sijoitustuotteen
markkinoinnin kieltävä määräys;
b)     sijoitustuotteen
markkinoinnin keskeyttävä määräys;
c)     varoitus,
joka julkistetaan ja jossa yksilöidään rikkomisesta vastuussa oleva henkilö ja
rikkomisen luonne;
d)     avaintietoasiakirjan
uuden toisinnon julkaisemista koskeva määräys.
3.           Jäsenvaltioiden on varmistettava, että jos toimivaltaiset
viranomaiset ovat määränneet yhden tai useampia hallinnollisia toimenpiteitä
tai seuraamuksia 2 kohdan mukaisesti, kyseisillä viranomaisilla on
valtuudet tiedottaa asiasta suoraan tai vaatia sijoitustuotteen kehittäjää tai
sijoitustuotetta myyvää henkilöä tiedottamaan asiasta suoraan asianomaiselle
yksityissijoittajalle niin, että sijoittajille esitetään tiedot hallinnollisesta
toimenpiteestä tai seuraamuksesta sekä siitä, missä sijoittajat voivat tehdä
valituksia tai esittää korvausvaateita.
20 artikla
Toimivaltaisten viranomaisten on sovellettava
19 artiklan 2 kohdassa tarkoitettuja hallinnollisia toimenpiteitä ja seuraamuksia
ottaen huomioon kaikki merkitykselliset olosuhteet, mukaan lukien 
a)       säännösten
rikkomisen vakavuus ja kesto; 
b)       vastuussa
olevan henkilön vastuun aste; 
c)       säännösten
rikkomisen vaikutukset yksityissijoittajien etuihin;
d)       säännösten
rikkomisesta vastuussa olevan henkilön yhteistyöhalukkuus;
e)       vastuussa
olevan henkilön aikaisemmin mahdollisesti tekemät säännösten rikkomiset.
21 artikla
1.           Jos toimivaltainen
viranomainen on julkistanut hallinnollisia toimenpiteitä ja seuraamuksia, sen
on samanaikaisesti ilmoitettava niistä EPV:lle, EVLEV:lle ja EAMV:lle.
2.           Jäsenvaltioiden on
toimitettava EPV:lle, EVLEV:lle ja EAMV:lle kerran vuodessa yhteen kootut
tiedot kaikista 18 artiklan ja 19 artiklan 2 kohdan mukaisesti määrätyistä
hallinnollisista toimenpiteistä ja seuraamuksista. 
3.           EPV, EAMV ja EVLEV
julkaisevat nämä tiedot vuosikertomuksessa. 
22 artikla
Edellä 19 artiklan
1 kohdassa tarkoitetuista rikkomisista määrättävät seuraamukset ja toimenpiteet
on julkistettava ilman tarpeetonta viivytystä mukaan lukien vähintään tiedot
tämän asetuksen rikkomistavasta ja rikkomisesta vastuussa olevien
henkilöllisyydestä, jollei julkistaminen vaaranna vakavasti
finanssimarkkinoita.
Jos julkistaminen
aiheuttaisi suhteetonta vahinkoa osapuolille, toimivaltaisten viranomaisten on
julkistettava seuraamukset tai toimenpiteet ilman nimiä. 
IV LUKU
LOPPUSÄÄNNÖKSET
23 artikla
1.           Siirretään komissiolle valta
antaa delegoituja säädöksiä tässä artiklassa säädetyin edellytyksin. 
2.           Siirretään 8 artiklan 5
kohdassa, 10 artiklan 2 kohdassa ja 12 artiklan 4 kohdassa tarkoitettu valta
antaa delegoituja säädöksiä komissiolle [neljäksi vuodeksi] tämän asetuksen
voimaantulosta. Säädösvallan siirtoa jatketaan ilman eri toimenpiteitä
samanpituisiksi kausiksi, jollei Euroopan parlamentti tai neuvosto vastusta
tällaista jatkamista viimeistään kolme kuukautta ennen kunkin kauden
päättymistä. 
3.           Euroopan parlamentti tai
neuvosto voi milloin tahansa peruuttaa 8 artiklan 5 kohdassa, 10 artiklan
2 kohdassa ja 12 artiklan 4 kohdassa tarkoitetun säädösvallan siirron.
Peruuttamispäätöksellä lopetetaan tuossa päätöksessä mainittu säädösvallan
siirto. Päätös tulee voimaan sitä päivää seuraavana päivänä, jona se
julkaistaan Euroopan unionin virallisessa lehdessä, tai jonakin
myöhempänä, päätöksessä mainittuna päivänä. Päätös ei vaikuta jo voimassa
olevien delegoitujen säädösten pätevyyteen. 
4.           Heti kun komissio on antanut
delegoidun säädöksen, komissio antaa sen tiedoksi yhtäaikaisesti Euroopan
parlamentille ja neuvostolle. 
5.           Edellä olevan 8 artiklan 5
kohdan, 10 artiklan 2 kohdan ja 12 artiklan 4 kohdan nojalla annettu delegoitu
säädös tulee voimaan ainoastaan, jos Euroopan parlamentti tai neuvosto ei ole
kahden kuukauden kuluessa siitä, kun asianomainen säädös on annettu tiedoksi
Euroopan parlamentille ja neuvostolle, ilmaissut vastustavansa sitä tai jos
sekä Euroopan parlamentti että neuvosto ovat ennen mainitun määräajan
päättymistä ilmoittaneet komissiolle, että ne eivät vastusta säädöstä. Euroopan
parlamentin tai neuvoston aloitteesta tätä määräaikaa jatketaan [kahdella
kuukaudella].
24 artikla
Direktiivin 2009/65/EY 2 artiklan 1 kohdassa
ja 27 artiklassa tarkoitetut rahastoyhtiöt ja sijoitusyhtiöt sekä mainitun
direktiivin 1 artiklan 2 kohdan määritelmän mukaisten yhteissijoitusyritysten
osuuksia myyvät henkilöt vapautetaan tämän asetuksen mukaisten velvoitteiden
soveltamisesta [EUVL: pyydetään lisäämään päivämäärä, joka on 5 vuotta tämän
direktiivin voimaantulosta] saakka. 
25 artikla
1.           Komissio tarkastelee
uudelleen tätä asetusta neljän vuoden kuluttua sen voimaantulosta.
Uudelleentarkastelun on sisällettävä yleinen tutkimus tässä asetuksessa
vahvistettujen sääntöjen käytännön soveltamisesta ottaen asianmukaisesti
huomioon vähittäismarkkinoille tarkoitettujen sijoitustuotteiden markkinoilla
tapahtunut kehitys. Direktiivin 2009/65/EY 1 artiklan 2 kohdassa määriteltyjen
yhteissijoitusyritysten osalta uudelleentarkastelussa on arvioitava, pitääkö
tämän asetuksen 24 artiklan mukaisia siirtymäjärjestelyjä pidentää, vai –
mahdollisten tarkistusten yksilöimisen jälkeen – voitaisiinko direktiivin
2009/65/EY säännökset sijoittajalle annettavista avaintiedoista korvata tämän
asetuksen mukaisella avaintietoasiakirjalla tai katsoa sitä vastaavaksi.
Uudelleentarkastelussa on myös käsiteltävä mahdollisuutta tämän asetuksen
soveltamisalan laajentamisesta muihin rahoitustuotteisiin.
2.           Komissio toimittaa Euroopan
valvontaviranomaisten sekakomiteaa kuultuaan Euroopan parlamentille ja
neuvostolle kertomuksen, johon liittyy tarvittaessa säädösehdotus.
26 artikla
Tämä asetus tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä. 
Sitä sovelletaan xx päivästä xxkuuta xxxx
[kahden vuoden kuluttua sen voimaantulosta].
Tämä
asetus on kaikilta osiltaan velvoittava, ja sitä sovelletaan sellaisenaan
kaikissa jäsenvaltioissa.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
[1]               KOM(2011) 656 lopullinen.
[2]               CEBS, CEIOPS ja CESR ovat Euroopan pankkiviranomaisen
(EPV), Euroopan vakuutus- ja lisäeläkeviranomaisen (EVLEV) ja Euroopan
arvopaperimarkkinaviranomaisen (EAMV) edeltäjiä.
[3]               Asetus (EU) N:o 1093/2010, asetus (EU) N:o 1094/2010 ja
asetus (EU) N:o 1095/2010, EUVL L 331, 15.12.2010, s. 12.
[4]               Komission tiedonanto Euroopan parlamentille,
neuvostolle, Euroopan talous- ja sosiaalikomitealle sekä alueiden komitealle
seuraamusjärjestelmien lujittamisesta finanssipalvelujen alalla, 8. joulukuuta
2010 (KOM(2010) 716 lopullinen).
[5]               EUVL
…, s. …
[6]               EUVL
…, s. …
[7]               EUVL
C , , s. .
[8]               EUVL
L 302, 17.11.2009, s. 32.
[9]               EUVL
L 145, 30.4.2004, s. 1.
[10]             EYVL
L 9, 15.1.2003, s. 3.
[11]             EUVL
L 235, 23.9.2003, s. 10.
[12]             EUVL
L 335, 17.12.2009, s. 1.
[13]             EUVL
L 345, 21.12.2003, s. 64.
[14]             EYVL L 271, 9.10.2002, s. 16.
[15]             KOM(2010) 716.
[16]             EYVL L 281, 23.11.1995, s. 31.
[17]             EYVL L 8, 12.1.2001, s. 1.